url: =LESSON 3 Jan 11-17 Thuthukpi Panin A Kilangkhia Thu-ah ~ MUC\nLESSON 3 Jan 11-17 Thuthukpi Panin A Kilangkhia Thu-ah\nAdmin 11:54:00 PM Articles, Sabbath School Lesson\nLESSON 3 Jan 11-17\nThuthukpi Panin A Kilangkhia Thu-ah\nTu Kaal Sung Sim Ding: Dan. 2: 1-49; Sawl. 17: 28; Late 138; Jn. 15: 5; Thkna. 32:4; 1Pet. 2:4\nKAMNGAH: “Pasian min kiphat tawntung ta hen; Ama pilna in a vanglian hi.” Daniel 2: 20.\nGreenland geiteng-ah tuikhal gol lianpi om hi. Khat veivei ciangin tuikhal neu pawl khatte manawhna lam leh tuikhal golpite manawhna lampi kibang lo hi. Tuikhal neute ahihleh huih mutna lamlamah kikhin uh hi; tuikhal golpite in ahihleh tuihual pai-na peuhah kikhin uh hi. Gam khat khit gam khat, kumpi khat khit kumpi khat a hong khankhiatziate, den a i gen, tuikhal neute leh tuikhal golpi omzia tawh kigenteh thei hi. Tua bangin leitung thupiangte in Pasian pilna leh a vanglian Ama ngimna a tun nadingin manawh hi.\n“Aksi tuamtuamte in amau pai-na ding mun ciat tawnin kikhin uh hi. Pasian in manlang lua, ahih kei leh zekai cih om lo-in Ama ngimna bangin nasem hi.” Ellen G. White, The Desire of Ages, 32. Kumpi khat khit kumpi khat hong khangkhia-in, leitung omzia in kikhel khel hi mah taleh leitung leh na khempeuh in vantung Pasian mungtup lianpi a tangtun mateng a manawh ahi hi.\nDan. 2: 1-16 sim in. Topa in kumpipa tungah zanmangmat a piakna hangin Hebrew khangno li-te in hamsatna bang tuak uh hiam?\nNidanglai mite’n mang thupi ngaihsut mahmah uh hi. A lauhuai mangmat in a sawt lo-in gimna lianpi hong tung ding hi, cih pulaak hi. Nebuchadnezzar in a mangmat phawk kik thei nawn lo ahih manin a lunghimawhna lian semsem hi. Babylon pasiante in mihingte tungah mangkhiatna pia hi, ci-in Babylon mipilte in um uh hi. Ahi zongin hih kumpipa mangmat tungtangah, amah mah in a mangmat pulaak kik thei nawn lo ahih manin, mipil kuamah in a mangmat hi taleh a mangkhiatna hi taleh a pulaak thei om lo hi. Kumpipa in a mangmat gen thei hileh a pilte in kumpipa lungkim nadingin mangkhiatna gen ding uh hi. Ahi zongin hih thu-ah mangkhia siamte in kumpipa mangmat gen thei lo uh hi. Cihmawh lua mahmah ahih manun amaute in kumpipa tungah “pasiante simloh mihing in tua na mangmat leh mangkhiatna a hong gen thei ding mihing lakah om lo hi,” ci uh hi (Dan. 2:11).\nKumpipa heh lua mahmah ahih manin Babylon mipil khempeuh thahlup dingin thupia hi. Tua bang gamhtatna thupiak in a lamdang hi lo hi. Amau hunlai-in tua bang thupiak om zelzel hi.Kumpi suamsim ding vaihawmna Darious I in a theih tak ciangin a mipil (magi) khempeuh thahlum hi. Xerxes in leidawh kiciimsak lambawlte (engineer) thah hi. Nebuchadnezzar in a mipil khempeuh thahlup ding thu a piakin Daniel leh a lawmte in a thusinna (training) uh a man uh sawt nai lo, kumpipa thudot kipawlna sungah a lut tung hi pan hi. Tua hi-in mipil khempeuh thah ding kumpipa thupiakte lakah Daniel leh a lawmte zong kihel uh hi.\nHebrew tawh kigelh tua thupiak in, kumpipa in kuama nial theihloh a thupiak bangin mipil khat khit mipil khat in zekai lo takin thahna thuak pah uh a, a sawt lo-in Daniel leh a lawmte in zong thahna thuak ding uh hi, cih pulaak hi.\nAhi zongin Daniel in pilvang takin (Dan. 2: 14) kumpipa thupiak a semkhia makaipi Arioch kiangah va pai hi. Kumpipa mangmat leh a khiatna pulaak dingin hun tawm khat sung ngak dingin Daniel in ngen hi. Kumpipa mipil, aisante in tawl khat ngak lai dingin a ngetna uh kumpipa in pia lo hi napi, a lamdang takin kumpipa in Daniel ngetna pia hi. Babylon mipilte mah bangin Daniel in zong kumpipa mangmat leh a khiatna kuamah theih zawh loh dingin thuthuk ahihlam phawk hi. Ahi zongin Daniel in mang leh a khiatna a pulaak thei Pasian om ahihlam thei hi.\nPasian in piansak nate bat zawh ding hi lo hi. Ahi zongin Pasian in nate tawh hong omkhawm ahihlam kimu thei hi. Pasian in Nebuchadnezzar’ mang tungtawnin Pasian in mihingte tawh kinai takin a hong omkhawm ahihlam pulaak hi lo hiam? (Sawl.17: 28).\nDaniel in a lawm thumte sam pahin thungen kipan pah uh hi. Pasian in kumpipa mang a lahtel keileh amaute in zong sihdaan thuak ding kumpipa thupiak kikum uh hi. Hamsatna khat i tuah ciangin, na khempeuh sangin Pasian in lian zaw hi, cih i phawk ding kisam hi.\nDan. 2: 17- 23 sim in. Bang thunget nam nih hong hilh hiam?\nDan. 2 sungah thungetzia nam nih kigelh hi. Thuumna tawh kisai thungetna-ah Pasian in Daniel tungah kumpipa mangmat pulaak dingin thuumna thunget kimu hi (Dan. 2: 17-19). Tua thungetna kammalte kigelh lo hi. Ahizongin Pasian in Daniel leh a lawmte hehpihin kumpipa mangmat a hilh ding hehpihna ngen uh hi. Tua hileh Babylon mipilte a kipan Daniel leh a lawmte in zong sihdaan tawh kipelh ding uh hi (Dan. 2: 18).\nThu a nget uh ciangin Pasian in Daniel leh a lawmte thungetna bangin kumpipa mangmat leh a khiatna pulaak hi. Pasian hehpihna a ngen mi khempeuh tungah Pasian in dawng lo-in a om kei hi. Danielte bangin hamsatna i tuak kei zongin nisim i phukkhak na khat peuhpeuh adingin Daniel Pasian in eite Pasian hi. Amaute thungetna a pia Pasian tungah Daniel leh a lawmte in lungdamkohna leh phatna nei uh hi. Pilna phungpi, na khempeuh, leitung kumpite tungah ukna nei Pasian min phat uh hi. Hih in i nuntakpih ding thugil hi.\nThu i nget ciangin eima deih, eima kitangsap tampite i pulaak hi. Pasian hong piak thuphate, thunget i ngahte tungah lungdam i pulaak hiam? Damna ngah miphaak sawmte in a lungdam thei lo mihing nunzia pulaak hi. A vekun damna ngah uh a khat bek in Topa tungah lungdamko hi (Lk. 17:18). Daniel in Topa tung a lungdamkoh, A min phatna in thupi mahmah hi, cih hong hilh hi. Tua banah Pasian zia le tong kilangsak hi. Topa tungah thu i nget ciangin, Amah in eite adingin a hoih penpen hong sem ding hi, ci-in Amah i muang hi. Tua hi-in a tawntungin Topa tungah lungdamko-in Ama min phat ding kisam hi.\nLate 138 sim in. Bang bang dinmun tawh nungta hi mah lecin, lungdamkohna leh Topa minphatna in bang hong hilh hiam?\nMILIMPI, Khen Masa\nDaniel 2: 24-30; Jn. 15:5 sungah i phawk tawntung ding a thupi bang kigelh hiam?\nPasian in Daniel thungetna za-in kumpipa mangmat leh a khiatna hilh hi. Daniel in kumpipa tungah kuama theih zawh loh a mangmat leh a khiatna, vantung a om Pasian in hong hilh hi, ci-in a pulaak ding hamsa sa lo hi. Daniel in kumpipa mangmat leh mangkhiatna a pulaak ma-in, kumpipa in a pulaak loh zan ihmu thei lo-in a lungsim a buaisak thute pulaak phot hi. Tua bangin Daniel in a gen ciangin kumpipa mangmat leh mangkhiatna in Pasian in kumpipa bek a theihsaknop thu a lamdangin Daniel tungah hong kilang hi, cih kumpipa in a muh theih nading deihna ahi hi.\nAhizongin Daniel in ama nuntakna lauhuai ahihlam theih kawmkawmsa mahin kumpipa mangmat leh a khiatna pulaak dingin va pai hi. Bang hangin Daniel nuntakna lauhuai hiam cihleh a pulaak ding thu in kumpipa adingin thu hoih, lungdam nading thu hi lo hi.\nDan. 2: 31 – 49 sim in. Nebuchadnezar kumpi gam tawh kisai bang kipulaak hiam?\nKumpipa in kham milim golpi khat mu hi. “Tua milim lu in kham hoih mahmah tawh kibawl hi. A awm le a bante ngun tawh kibawl a, a gil le a pheite sumngo tawh kibawl hi. A khete sik tawh kibawl a, a khepekte khen khat sik, khen khat tungman kigawm ahi hi” (Dan. 2: 32- 33). Thakhatin suangtum khat in tua milim khe dengkha-in, milimpi kisia-in ansi zap bangin a leengmang hi (Dan. 2: 34).\nDaniel in tua kham milim tawh kisai a genna-ah tua milim in Nebuchadnezar khit ciangin leitungah a khangkhia ding kumpi khat khit kumpi-te limcing hi, ci-in pulaak hi. Babylon minthanna a kipan leitung kumpite ukna bei mang ding hi, a kip tawntung Kumpi Gam hong tung ding ahihna thu genkhol hi.\nMihing leh leitung nate in tawmvei-in mangthang hi lo hiam? Jesuh leh Ama sungah lametna bek in a tawntung mannei hi lo hiam? Jn. 6: 54; 2Kor. 4:18.\nMILIMPI: Khen Nihna\nKumpipa mangmat a khiatna Daniel 2: 31- 49 sim kik in. A piang ding thu khempeuh Pasian in thei khol ahihna bang hong hilh hiam?\nNebuchadnezzar mangmat tungtawnin a piang ding thute a huampi-in kipulaak hi. Tua mangmat a kicing zaw-in Daniel 7, 8, 11 in pulaak hi. Daniel 2 sung a genkholhna a tangtun nadingin mihing in mawhna kisik leh kisik lo tungah kinga lo hi. Leitung bei nadingin a piang hamtang ding genkholhna hi. Pasian in a muh kholh a om mah bangin a tangtung ding genkhol hi.\n(1). Kham lutang in Babylon limcing hi (BC 626 – 539). Babylon hauhna, vangliatna limcing dingin kham simloh a kilawm na dang bang mah om lo hi. Lai Siangtho in “kham tawh kilam khuapi hi” ci-in pulaak hi (Isa. 14:4). “ Topa khut sungah a om kham hai tawh kibang hi” (Jer. 51: 7; Mang. 18:16) kici hi. Tangthu kan mi minthang Herodotus in “Babylon khuapi in kham tawh kizem hi,” ci-in ciamteh hi.\n(2). Ngun tawh a kibawl milim awm leh a khut in Media-Persia limcing hi (539 – 331BC). Ngun in kham sangin a man tawm zaw hi. Medo-Persia in Babylon bangin vanglian zo lo hi. Medo-Persia a limcing dingin ngun mah kilawm pen hi. Bang hang hiam cihleh Medo-Persia gam sungah siahpiakna-ah ngun zang uh hi.\n(3). Sumngo milim gilpi leh a phei in Greece (331 – 168BC) limcing hi. Ezekiel in Greek kumpi in vanzuakna-ah sumngo zang uh hi (Eze. 27:13). Greek galkapte in sumngo galvan zatna-ah minthang uh hi. A lukhu, kidalna lum, galdo nading a kizang heipi cihte sumngo tawh bawl uh hi. Herodotus in a genna-ah Egypt kumpi Psammetichus I Greek do ding hi, cih a genkholhna-ah, “Sumngo a bang mite in tuipi sung pan hong pai uh hi,” ci-in pulaak hi.\n(4). Sik tawh kibawl milim khe in Rome (168BC – AD 476) limcing hi. Daniel hilhna a om bangin sik tawh kibawl milim khe in kumpi dangte sangin kum tampi ukna nei Roman Empire limcing hi. Roman Empire hatna sik tawh kigenteh hi.\n(5). Sik leh buan kigawm milim khe in a kikhenkham Europe limcing hi (AD 476 – Jesuh hong pai kik dong). Sik leh buan kihel tua milim khe in Roman Empire kisiat khit thupiangte limcing hi. Europe kipum khat dingin tam veipi hanciam khin hi mah taleh kipum khat zo lo hi. Genkholhna a om bangin cihmahin Europe huam sung kumpite kipum khat zo lo ding uh hi; a tawpna-ah tawntung Pasian Gam in leitung uk ding hi.\nDan. 2: 34, 35, 44, 45 sim in. A tawpna-ah leitungah bang hong piang ding genkhol uh hiam?\nTua mangmat in ni nunungte sungah thupiang dingte pulaak hi. Sik leh buan tawh kibawl tua milim in a hong tung ding Pasian gam (suangtum in tua milim susia) pulaak khol hi. Sik leh buan in mihing bawl hi-in, tua “suangtum” in ahihleh a lawng om lo-in hong kilangkhia hi. Leitung kumpi gamte in ahihleh beimang a, “suangtum” in a limcin tawntung Gam in kip tawntung ding ding hi. Tua “Suangtum” in limcinna hi-in, Pasian limcing hi (Thkna. 32: 4; 1Sam. 2:3; Late 18:31). Suang in Messiah zong limcing hi (Late 118: 22; 1Pet. 2: 4, 7). Tua hi-in tawntung Pasian gam limcing dingin suang simloh na dang kilawm zaw om lo hi.\nMi kimkhat in tua suangtum limcin gam in hih leitungah Jesuh a hong nuntaklai-in tangtung khin zo hi. Hotkhiatna thu kitangko-in Pasian gam in leitung khempeuh zel khin hi, ci uh hi. Ahi zongin tua suangtum in kumpi li khit, khe leh khe-me sawmte limcin gam tuamtuamte khit ciangin a hong tung ding gam hi. Tua hi-in suangtum limcin gam in kum za lom khat sungin tangtung hi, cih tawh kituak lo hi. Bang hang hiam cihleh Jesuh hunlai-in gam li-na, Rome kumpi uk sung hi. Tua suangtum hong lian semsem a, mual lianpi khat suakin leitung dim hi (Dan. 2: 35). Hih mual in Zion Mual hong phawksak hi. Hih mual tungah biakbuk om a, Thuciam Lui hunlai-in leitungah Pasian gam limcing hi. A lamdang mahmah in mual tung panin tua suang in mual khat mah hong piang hi. Hih mual in a omkhinsa hi-in, vantung Zion, vantung biakbuk kawk khol hi-in, Khrih hong pai ciangin tawntung Ama Gam hong kipan ding hi. Jerusalem in vantung pan hong tuaksuk ding a, hih gam in na khempeuh kicinna hi ding hi (Mang. 21: 1- 22: 5).\nDaniel pulaak bangin kumpi khat khit kumpite in tangtung hi. Tua ahihleh bang hangin tawntung Pasian gam hong tung ding hi, cih genkholhna in muantaak hiam? Bang hangin genkholhna nawl khinna in thuman pan lampialna suak hiam?\nNgaihsutbeh Ding: Daniel pulaak kham leh ngun milim in hauhna liatna tawh kizopna nei hi. Milim pumpi pawl nate in sumngo leh sik kihel hi. Hih nate in leibeel, taaltang a kipan na zat tuamtuam bawl nading kizang nate hi. Hih nate in inn sung vanzatna leh laisinna-ah kizang nate hi. Tua hi-in tua milim in mihingte lawhcinna pulaak hi.\nPasian lamlahna om lo hileh leitung thupiangte in thu sia leh thu hoih khat le khat kido-na hi tawntung hi. Na khempeuh in Pasian khut sung hi-in, Ama ngimna tangtung dingin, hoih a sak bangin na khempeuh kihei hi, ci-in Daniel in hong hilh hi. William H. Shea: A Reader’s Guide (Nampa: Pacific Press, 2005), 98.\n1. Leitung in thusia tampi, gimna tampi tawh kidim hi mah taleh Pasian in na khempeuh uk a, a tawpna-ah leitung in vangliatna tawh kidim ding hi, ci-in i theih in bangzahin nuamhuai hiam? Tua hun hong tun mateng a gimte tawldam nading, thupha bawl ding masuan nei hi lo i hiam?\n2. Bangci bangin Daniel leh a mipih saltangte in amau a bawlsia Babylon makaite tawh nasemkhem thei uh hiam?\n3. I gensa om bangin mi kimkhat in milim a dengzan suangtum in leitung mun khempeuh kizel hotkhiatna thu hi, ci uh hi. Hih pen man thei lo hi. Bang hang hiam cihleh Daniel 2: 35 sungah tua suangtum in leitung kumpi gam khempeuhte susia hi; muh theih om nawn loh dingin amaute in beimang uh hi, ci hi. Jesuh hong sih khit nungah tua bangin piang lo hi. Tham lo-in mi kim khat in tua suangtum in mihing vangliat thuneihna khempeuh susia ahihlam phawk kha lo uh hi. Tua suangtum in leitung uk hi. Tua hi-in Jesuh hong pai kik ding suangtum genkholhna tangtung ding hi. Bang hangin suangtum in Jesuh hong kumkikna hi, cih thu in thuman thutak hiam?


timestamp: atn

url: =Malaysia, Shah Alam aom Condo inndawl 10 na panin numei khat kia in si :: ZOMI DAILY\nposted on 22 June 2017 at 12:57 am Lomkholna: Malaysia, News, Sawltak, World\nMalaysia, Shah Alam sung aom Condominium innsangpi khat ii anuai First Floor ah numei khat asisa in kimu cih NST pan kiza hi. Hih numeinu pen sangnaupang hi a, kum 28 aphakhin khat cihi. Private University ah akah sangnaupang khat ahihi.\nHih numeinu pen Condo innpi ii inndawl 10 na panin akiasuk hiding in ki ummawh hi.\nShah Alam police chief ACP Shafien Mamat in agenna ah inntungpan akiasuk numeinu ii asanggam pasal khatin aluanghawm amuhkhiat masak cihi. A sanggamnu tawh aki thuzaktheihloh ninih bang aphak ciangin alung nuamlo in, asanggamnu innsaapna ah apaileh aluanghawm amuhkhiat cihi.\nShah Alam, Section 14 sung aom Vista Alam Condominium ah numeinu in inn asaap ahihi. Anaupa zong Condo sung alut ciangin a sanggamnu innsaapna pen akongkhak kikalhlo in aom muhi.\nInnsungteng azon hangin asanggamnu mulo a, tuaciangin Condo sung azon kawikawi ciangin inndawl 1 na ah asisa in asanggamnu mukhia cihi.\nTuaciang in Police te zasakpah a, athupen Police te’n kanciansan laitak uh cihi.\nAluanghawm pen Shah Alam Hospital ah Postmortem bawlding in kipuak hi. Police Chief ii genna ah hih numeinu pen akimuhkhiatma ni 2 hunpawl in asikhin hiding cihi.\nRelated: Malaysia, Shah Alam ah numei kum 19 aphakhin khat mangcip\nKota Anggerik Fire and Rescue Head pan thunei te genkhiatna ah Wednesday 12:12pm hunpawl in hih buaina vai hongki zasak cihi. Aluanghawm pen khaukhawng leh taal khawngtawh ki zawngkhia a, avai pen Police te kiangah ki ap hi ci’n Fire & Rescue thunei te’n genkhia hi. Sawltak #zomidaily\nPrevious: China ah Uisa zuakpawi kipankik leuleu\nNext: Kawlgalkap te’n Rakhine State sungah migilo 3 kaplum


url: =Kha 4 bek aphapan naungek khat bawngnawi thalhin si :: ZOMI DAILY\nposted on 24 July 2018 at 10:31 am Lomkholna: Malaysia, News, Sawltak, World\nMalaysia, Melaka ah naungek kha 4 bekbek aphapan khat anu apa te’n nasem ahih manin, sunhunsung in naungek kepsakna “Childcare Center” ah kha uhhi. Tua naungek pen Childcare Center ah akhakzawh uh ani 6 ni in naungek akemte’n bawngnawi apiaklaitak thalhin si cih Bernama pan kiza hi.\nHihvai tawh kisai in palik thunei ahi Central Malacca district police chief ACP Afzanizar Ahmad in agenkhiatna ah hih thupiang pen Monday ni in thupiang cihi. Naungek pen bawngnawi athalh ciangin amanlangin Hospital Melaka ah kipuakpah hi.\nAhi zongin tuazawh asawtlo Minute 30 khitciangin tua naungek siziau hi. Police te’n athu akankhiatna ah zingsanglam 8:30am hunin naukem “Babysitter” te’n bawngnawi khatvei pia uh a, tuakhit ciangin naungek pen ihmu hi.\nSunlam 11:45am hun ciangin Babysitter te’n naungek phongdingin akithawi uhciangin tua naungek pen khuaphawklo in aomlam mukhia uhhi. Tuaciangin amanlangin Hospital Melaka ah puaksak uh a, naungek ii anuzong zasakpah uhhi.\nPolice Chief ii genkhiatna ah tua naungek ii apumpi tungah liamma bangmah omlo in, asivat “Sudden Death” cihtawh athu kiciamteh phot cihi. Ahi zongin zato panin Postmortem abawlkhit ciangin asihna ahangpen ki ciantak in ki pulakthei panding cihi.\nNaungek ii apa zong Police Officer khatmah hi a, Central Malacca District Headquarters ah asep laitak ahihi. Amahleh azi pen kum 34 aphakhin uh hi in, hih asi ata uhpen anihna ahihi.\nApa in agenkhiatna ah zingsang 7am hunin kata pen naungek kepna Daycare Center ah kakhak in acidam sitset hi a, ahi zongin sunciang in asihna thu kaza hi ci’n genkhia hi.\nAbeisa in hih atangek pen asungnu in akepsak hi a, tuakhit ciangin naungek kepsakna “Daycare Center” ah akepsak hi in, akepsakzawh ni 6 bekbek aphapan ahihi.\nHihbangdan athuakkha pa te akhasialo kua omdinghiam, hih ka tapa uhpen ta nihna hi a, ka tamasa kaneihkhit uhciang kum 8 khitciangin ka ngahkikpat uh ahihi ci’n apa in khasiatak in genkhia hi. Ahi zongin hih ka tapa sihna hangtawh kuamah mawhsakna kaneikei dinga, kumpi thunei te’n athu hoihtak kancianding uhhi ci’n genbeh hi.\nMore: Malaysia, Johor Baru ah naungek bawngnawivui atuh honkhat kiman\nAbeisa kalthumsung in naungek kepsakna panin asi naungek 2 tak omkhin a, hihtawh athumna ahihi. July 03 ni in Batu Caves naungek kepna ah kha 5 aphapan naungek khat mangcip in, akizon ciangin Freezer sungah asisa in kimukhia a, naukem nupinu zong kimansuak pahhi.\nJuly 21 ni inzong Muar khuasung aom naungek kepsakna ah kha 10 aphapan naungek khat luaisungpan kia in sihlawh hi. Tua Babysitter zong thusitna neihdingin Police te’n manpah uhhi. Sawltak #zomidaily\nPrevious: Book Review: Laibu min – Bucing khantohna le picing ki-ukna\nNext: Update: Japan gamsung ah khua lumlua mahmah ahih manin kalkhat sungin mi 65 si\nTulai US$ leh Kawlgam Kyat kikal leh Zomi te ngaihsutding thu\nKawlgambup Pasian’ kiangah ciahkik hun mahmah ta


url: =Nu leh Pa thumang anah lawhpek ~ Tual Khan Suan :: ZOMI DAILY\nposted on 25 November 2016 at 11:16 am Lomkholna: Article, Politics, Tualkhansuan\nA zatna: : A ma mimal deihna sangin nu leh pa zahtak in a mau lamlah leh a mau thuhilhna zui a gam ta mi dau pai zaw leh lawh cing zaw hi cih genna in kizang hi. Mihing te pen “ Sing hawm suang hawm a piang omlo” ci’n thu kigen theih zel mah bangin nu leh pa sung pan khanggui kizom a ki piang khia tek a hihi. Kawl te’n zong “ Nu leh pa, pilna hong hilh sia leh biakna sem mite” pen a man pha pen te na ci uhhi.\nI pian khiatna i nu leh pa pen ei ma a dingin leitung ah tehpih theih dang a omlo a manpha pen a hihi. A maute pen i biak a vanglian a nungta Pasian zom in a thupi pen a hihi. A maute pen leitung ah i nuntak hun sunga dingin i leitung pasian a hihi.\nVantung leh leitung a uk a nungta Pasian in kha thupha leh leitung thupha hong pia hi. I leitung pasian a hi nu leh pa in leitung thupha hong pia hi. I nu leh pa te’n leitung ah nopsakna ding leh gentheihna ding hong pia thei uhhi. Thupha a piak tate pen leitung a nuntak hunsung in nopsakna in zui ding a, hamsiatna/ thusia a piak tano te pen haksatna leh gentheihna in i nuntak hun sung teng hong zui taktak ding hi.\nLaisiangtho sungah Isaac in a tapa neu pen Jacob tungah thupha a piak manin leitung ah thupha sang in Isreal minam te sungah a tangthu kigen den hi. Isau leuleu ciangin hamsiatna/thusia pia a hih manin a ma nuntakna sungah a u zaw a hih hangin innluah za a ngahloh banah gentheihna tawh kidim hi.\nNu leh Pa te pen eite ma ah leitung nuntak zia a sin masa te a hi uh hi.Mihing te nuntakna sungah a kituak pelmawh thu leh la te a tuak masa zong a hi uh hi. Mihingte gamtatna ding zia ah zong a hoih leh a sia a mu masa te a hi uh hi. A maute in i nuntakna sunga kizang ding a hong gen leh i nuntakna ah a kituak pelmawh thute pen a mau tuahna pan a hoih leh a hoihlo zia a theihna uh pan a hong gen a hi uhhi.\nNaupangno khat a neu tunga kipan in gamtat ding zia pen a mau nuntakna bulphuh a hong hilh uh a hihi. A neu tung a kipan lampi hoih a zui mite dau paina, lampi hoihlo na zui mite haksatna te a mau mahmah in a tuah khak uh thu a hihi.\nNu leh Pa te in a tate uh itna tawh thu a hilh den uh hi. A tate uh nuntakna ah a hoih zaw ding deihsakna leh a a mapai zaw ding lampi hoih te a lak den uh hi. A tate uh pilna siamna leh hauhna neihna ding lampi ah a kha uh hi. A hong khang cing uh ciangin zong zi hoih, pasal hoih a ngah na dinguh deihsakna tawh thu hilh uh hi.\nZi hoih leh Pasal hoih zon zia ding a hilh den uh hi. Zi leh Pasal a neih khit uh ciangin innkuan sung nopsakna ding a kisam thu leh la te zong a hilh den uh hi. Nupa kal ah a piang thei thubuai te zong a mau te ( nu leh pa) te in a thei khin uh a hih manin tua te pan kikep zia ding zong a gen den uh hi.\nMihing te nuntakna sungah a thei sa te gen pen a hoih zaw leh a man zaw den thu hi a, nu leh pa thu gente zong tate a dingin a hoih pen leh a lamzang pen hi zaw den hi. A mau gen bang a zui mite in lamzang zaw leh khialhna tawm zaw den hi. Nu leh Pa thu hilhna zui mite kisik kikna tawm zaw den hi. Nu leh Pa te pen nuntakna zia a sin khin, a thei khin uh a hih manin a mau thu manglo a, tang pek tano te khat vei teitei khial kisa in kisik hamtang hi.\nNu leh Pa thu hilhna banga gamta mi te a nuntakna ah zong daupai in nuamsa zaw uhhi. A mau piak theih leitung thupha khempeuh ngah uh hi. Zi leh Pasal zonna ah zong nu leh pa deihsakna leh thukimna tawh kiteng mite nupa kal leh innkuan sung pen thupha ngah in nuamsa zaw hamtang uhhi.\nA na sepna kheupeuh ah dau pai zaw uh hi. A nah lawh uh midang te a sangin a peek gol zaw hamtang hi. Tua hi a, i paunak sungah zong nu leh pa thu hilhna bang zui a gamta mite thupha san zia a kigen teh “ Nu leh Pa thu mang, a nah lawh peek” ci’n nag en teh uh hi. Tual Khan Suan\nPrevious: Yangon, Immigration Office ah apuakkham om ~ ZD\nNext: US, Indiana State ah Kawlgammi khat mawtaw Accident in si


url: =KHUADO PAWI THU.(Zomi Festival Of Khuado). Gelh - Rev. Dr. Zam Khan Thang ( LL.B, M.Th, Th.D ) - Laibu Saal\nHome > Thuluui/Articles > KHUADO PAWI THU.(Zomi Festival Of Khuado). Gelh - Rev. Dr. Zam Khan Thang ( LL.B, M.Th, Th.D )\nKHUADO PAWI THU.(Zomi Festival Of Khuado). Gelh - Rev. Dr. Zam Khan Thang ( LL.B, M.Th, Th.D )\nKHUADO PAWI THU (Zomi Festival Of Khuado).\nAgelh - Rev. Dr. Zam Khan Thang ( LL.B, M.Th, Th.D )\nZomite’ i tenna, leh i omna kibang loin muntuam gamtuam tek himah tase lehang, i ki batna zong tampi takmah na om sam aa, tuate’ lakah KHUADO cih thu, khat aa-a kihel ahi hi. Hi thu lai tawh gelhkhiat theih nading aa hunpha ahong pia Topa Pasian tungah ka lung adam aa, tua banzomin lai aa gelhkhia ding leh athu aa zong a gen dingin vai ahong ap makai vaihawmte tung leh hi lai a sim mipih sapih akua maciat tungah zong ka lung adam mahmah hi.\nI. Khuado Bawlna\nThumong Bang hang aa Zomite’ in Khuado bawl sese i hi hiam? i cih ciangin, na khat peuhpeuh ahi aa, thu khat peuhpeuh ah ahi zongin, athu leh ahang, ahang leh athu cih ana om gige hi aa, alu leh apum a kizom meileng tawh a kibang ahi hi. Tua banzom in “Pianna nei” a kici khempeuh in zong mong khat ciat ana neih uh ahih mah bangin, Tanglai i pu i pate’ in zong thumong kizom thu gentehna ana genna uh ah, “Phulum phul nang leikha in petlet” cih ahi zongin,” Ei pat hilo, akpi pat” cih bangin thu sutna leh thu genna te na-na nei uh hi. Tua hi aa, KHUADO i cih zong tu khanghun ciangaa ki phuantawm aa kibawl hilo in, Tanglai ei Zomite’ pu leh pa te’n maabang ana patsa uh a ban a zom te’ i hi hi. Pu leh Pate’ hunlai in khua ana do ding uh ciangin KHUABAWL cih na nei masa phot uh aa, tua meizom in kha (6) kihal in KHUADO cih ana bawl uhhi. Hi pen KHUADO bawlna tawh kisai ii thumong ahi hi.\nA. Khuabawlna thu\nKhuadona thu i gen theihna dingin Khuabawlna thu i sutphot kul aa, hi thute’ tawh kisai-in, tanglai i pu leh i pa te’ tenna ahi Kawl gam huam Khamtung gam pen, lokhawh, singpuak nasep bulphuh in nuntak nading sem in, zong in a ki khuasa, minamte’ ki hi phadiak a hih na tawh kizui-in, lothak zongin, lotul hahin, lopawi in khaici kituh aa, tua meizom in, khuahun hoih nading, guahtui hoih nading, kumpha in anpo tuak aa, an hau aa, lungdamna tawh anlak lawm bawl theih nading cih ngimna leh lunggulhna tawh khuazangbup kigawm in lungsim takpi tawh “Tual” biakpiakna na bawl uh aa, hi thu te’ hangin “Khuabawl” cih leh “Tualbawl” cih thute ahong piang ahi hi. Thu dang khat in gen ni cileng, a lauhuai sapite leh dawi gilo kau gilo, gulsia tangsia, ngia leh vompi sahang, pulnatna cihte’ in a nawkkhak loh na dingin, tanglai pu leh pa te in khuasiam khaina ana bawlna uh hi cileng zong kikhiallo dinghi. (1)\nB. Tual biakna mun leh a dan\nKhuazangbup, lopawi siangkhin, khaici tuh a ki mankhit phet in “Khuabawl” kipan pah lian aa, Khuabawl a masa ni pen “Tual Bawl Ni” na ci uh hi. “Tual” bawlna ah Khua Siampupipa makai in, khua hausapa leh khuasung aa beh om zahzah sungpan beh lutang teng (ahih kei leh ) beh Tulpi ( tultawi ) teng tawh “Tual” biakpiakna ding mun zuanin “Tual” bawlna na-na nei uh hi. “Tual” biakpiak nading mun tawh kisai-in, khua laizang, amun hoih, amun nuam, a zang tamna mun khat kitel hi. Biakpiakna tau aa zat dingin, kiu-li nei a kisui suangpekpi khat hi aa, a ngak nadingin a kikim, a kitang, suangzawl mal-li sui-in, kiptakin a kiphuh khit teh tua suang khe li nei tungah “Tual” biakpiakna aa kizang ding suangpekpi a zangtam kim in nga in kiphah hi. Tua zawh ciangin, guahtui leh khuahun akem, khuasiam- losiam dawimang tawh kilemna a om theihna dingin mai-et in, thoih bawlna na-na nei uh hi. Tua banzom in, lopawina aa-a kituh khaicite’ ganhing gilo te’n akhel loh nading, an gui leh an gapte’ a havang gawp loh nading, leh innsa gamsa te in ankungte’ tungah a tatsiat loh nading, an po tuakin tuk an, khal an ki hau aa, khuado anlak lawm, lungdam tak aa-a kibawl zawh nading cih thu teng bulphuh in, khuazangbup ki thutuak in lungsim takpi tawh thupha ngen aa, thupha dawhna tanglai i pu i pa te’ in hi ci bangin ana bawlna uh tungtawn in “Khuabawl” “Tual” biakpiakna cih thute ana om ahi hi. Hih “Tual” biakpiakna thu pen khuazangbup tawh a kisai ahih manin, a kisam van zat dingte leh a bei a heu ding zu leh sa te khuazangbup mah kikum kihuai in, kibawl hi. “Tual” bawlna ahih kei leh “Tual” biakpiakna a kibawl ciangin, khuasiam, losiam thunei hi ci aa tanglai i pu i pa te’ in a na up uh, dawimang ana thoih uh ciangin, anuai aa van leh na te’”Tual” biakpiakna ding suangpekpi tungah koihin lui uh aa, thupha ngenin phuisamna na nei uh hi.\nTungman tawh a kibawl –\na. Nupa kopkhat lim\nb. Taiteh guansa zubel lim no khat\nc. Sial lim 30,60,100 ciang\nd. Saiha lim tawh a kibang khat\ne. Lokhawhna aa kizang tutang tang (2) lim\nf. Khuangneu lim khat\ng. Dakkop bu khat lim\nh. Zam tawh kibang lim khat\ni. A kisai thei ding dan aa kibawl suangzawl hilhial (2) lim\nj. Sialki lim khat\nk. Gamsaikeu nang tawh kigak lom (5) ( buan tawh kibawl hilo )\nl. Khipi tang khat ( buan tawh kibawl hilo )\nAtung aa teng “Tual” biakpiakna suangpekpi tungah alomlom in kikoih lingleng in, khua Siampupipa in hai bil nei sungaa om tui siangtho a kam ah muam in biakpiakna aa gan go ding te’ tungah phih phot in, tua zawh ciangin phuisamna kipan hi.\nC. Phuisamna dan Khua\nSiampupipa in gamsung teng aa om mun min, mual min, gam min, lui min, ken min, gun min teng pulak in a banban in a min alawh khit ciangin dawite’ piak ding aa kikoih van nam (12) teng a min in sut leuleu in, tua zawh ciangin deih ngetna tawh kisai-in, Khuasung tuisung ah gal leh sa, gilkial dangtak leh thusia lasia a omloh nading, gamsa tampi man in, innsa tampi khawi theih, gulh theih nading, pumpi cidam thahat ciat in mimza, tangza ai in, gal (2) leh sa ai zo aa, sialkop go in ton leh aih gualnop lungdamna tawh a kidim theih nading cih thu te asut agen khit ciangin, “Tual” biakpiakna pan in ciah uh aa, a gan gawh ding uh vok kai in, khua hausa pa’ inn, ahih kei leh a beh zui-in beh lutang ( beh tultawi ) te inn tungkhawm uh aa, thupha lakna phuisamna a kizang tui tawh a gan gawh ding uh buak in go uh hi. Vok man dingin khuazangbup lawhta khat tek an kidong uh aa,”Tual” biakpiakna aa zat ding zu zong lawhta khat tek mah kidong uh hi. Tua zawh ciangin asa uh tuihuan in taksih nganhuan tawh meh uh hi. Amau te sung pan khat pa makai in, “ Man ei, man ei, man khai lawm ei ” ci-in awng aa, alangkhat lam pan aa makai khat mahin, “Bual ei, bual ei, sabual ei, bual ei ”ci-in kidawng thuk uh a, gualnuam takin an, zu leh sa nekhawm dawnkhawm in, “Tual” biakpiakna vaikhitna hici bangin ana kibawl ahi hi.\n“Tual” biakpiak ni a zingciang pen lo ki kuanlo, anteh theipuam ki siklo, kilo lo, leitang tungah tuma heima ngalo, nopna dahna tawh kisai-in gamlumna bawllo, khuang leh zam te tumlo, misi a om leh tua ni in ki vui saklo cih bangin zehtanna nei uh hi. Zehphi a om leh guahtui hoihlo pah, lo lai ankung te ah ganhing gilo te’ bawlsiatna tung, zawng khawng ngal khawng laang mahmah in, khuasung ki damlo in pulnatna leh natna tuamtuamte in nawk in, khuasung thusia lasia piangin buaina tawh kidim thei hi. Tua ahih man in zehphi a om leh “Tual” biakna aa-a bei khempeuh lohsak in “Tual” biakna bawlpha kik uh hi.\nI pu i pa te in “Tual” bawlin “Tual” biakpiakna a neih uh ciangin na-na limbawl pha mahmah in zong na zahtak bawl uh hi. Kidawm takin na gamta uh hi. Kamsia, kamhoihlo, leh ciammuih cihte na-na zanglo uh hi. Biakpiakna dan pen ahi ding bangin biakpiakna man lim ding pua in biakna paaina na bawl uh hi. I pu i pate’ in dawite pen kensia, ngawksia, luikawm, guamkawm, mualsang dawn, tuili thukna sung, ciklak leh taamlak khawngah om hi ci-in ngaihsun uh ahih man in, amun amual min teng banlawhin phuisamna na bawl uh a, gamsate zong dawi khawi in na ngaihsun uh ahih man in, thang a siah uh ciangin, ganhing gilo, a thumang lo, a phengphi, a mittaw, a khelbai a cidamlo cih te a piakloh nadingun thuumbawl in phuisamna na nei uh hi. I pu i pa te in biakpiaknate na zangkhai ngaihsut hetlo uh aa, thupi ngaihsutna tawh biakpiakna na bawl in, neihgil, lamgil tengmah a namnam in sit neilo in tungmanlim tawh bawl in biakpiak na tau aa luina piakkhiatna tawh dawimang mai et in thoih bawlna tawh thupha na dawh uh hi.\nD. Sialsawm thu\nTanglai i pu i pa te in hi ci bangin “Tual” biakpiakna tawh “Tual” bawlna a mankhit uh ciangin, “Tualbawl” kha huamsung mahin khuasung sabeng siamte makai-in sawngbeng ding ahih kei leh sabeng dingin gamsungah kuankhia uh hi. Sabengaa-a kuan uh ciangin sa kap ding leh sa tanghawl ding zong mi sehsa in nei uh hi. Sialsawm cih bulphuhna thu tawh kizui-in, sabet (or) sawngbet na ah, zangsial kikawng ( a ki taatngil khinsa ) mat zawh nading cih bulphuh pah uh hi. Tua banzom in, sai ha paak, ngal ha paak mat zawh nading na hanciam thuah uh hi. Gamsa dangte zong sa aih cianga, minlawhna aa helding sutding in beng thuah lai uh hi. Huih lak aa leng ganhingte sung panin, va phual, va luk cihte zong na thupi ngaihsut uh hi. I pu i pa te’n nopna dahna te ah, a kikawng ka kap, a ha paak kakap, a tailai ka kap, tung aa leng ka kap cih bangin minsialna leh han lasaknate in na-na zangpah uh hi. Sabeng aa-a gamkuan hunsung uh pen nipi khat sung bang sawt thei hamtang hi. Sabengte a tun kikuh ciangin a samat peuhpeuh uh tawh khuamual panin sa mualsuah ci-in a tawmpen thau lawng thum lawnin sa na mual – suah uh hi. Sa mualsuahna ah tangzu dawnkai tawh a kikhaih umtong sungah thun in, sa (3) mual- suah dawnna in na-na zang uh hi. Sa mante leh sabeng aa kuan teng bantulh in khuamual ah tawmvei sung tawlnga uh hi. Sa man khat bek ahih leh sa man pa beh leh phung teng leh a gimnam a huaiham teng tawh khuathawng thu aa-abu theilo, atai theilo ding teng in Sawngbengte’ vaitutna Sawngzu kiluup in Sawnghun sungah,“Sawngpi ka kap ni-in ka guallai ah a thang masa kei hing ee ”ci-in Sawngla kisa in Sawngsik in ki lam ziahziah hi. Vaitutna aa pai khempeuh ading a samat uh sempahin sa tan khat tek kipia hi. Sialsawm bawl hun huamsung aa samante khanglui lai pu leh pate in min na phuah uh aa, Sawngman na ci uh hi. Sialsawm bawl na te ah i pu i pate, beh leh phung, u leh nau, khua leh tui tawh na ki-uap diamdiam uh hi.\nE. Lawm’ annek thu\nKhuabawl “Tual” biakpiakna zomin Sawng kibengaa tua hunsung mah in Lawm’ an nekkhopna ki nei hi. Hi ci bangin tanglai i pu i pa te’ in a banban in a kizom diudeu in zuih leh bawl na-na nei uh hi. Lawm’ annek pen khuazang buppi munkhat ah ki gawnkhawm aa an nekkhopna bawlna dan hilo hi. Lopawi khit tawl om hunsung aa kibawl annek “Lawm’” pen a diakdiak in beh leh phung, u leh nau, tu leh ta, sung leh mak tawh abawngbawnga, ki gawmkhawm aa, itna ankuang umkhopna hun hi pha pen hi. Lawm’ annek hun ciangin khualzin gamvakte zong innlam ciah theih nading hanciam tek uha, u leh nau sung a tek a khang thupha kibawl in thupha piakna zong kinei hi. Lawm’ annek ciang aa annek tuidawn ding tawh kisai-in, lawm’vok ci-in kumkhat huamsung vok kigulh ngiat hi. U leh nau a tamna leh a tawmna tawh ki zui-in vok kikhawi aa, lamet hetloh aa lemlohna khat a om zenzen leh a khawi agul ding aa ki seh te vaihawm dingin vaipuak kipia hi. Dawn ding zu zong sakholhsa in ki koih phitphet hi.\nLawm’ annek pen pansik ni, a pi ni leh khekleh ni cih bangin thu thum in khen in ankuang umkhopna ki nei hi. Lawm’ an nekhawm dingte sungah sa man a om leh a samat sa Lawm’ annek pansik ni Lawm’sa dingin kizang hi. Sa man a om kei aleh lawm’vok kigo in sa sungthau kisol in ki gepbawl aa, nahtangum leh paakngiam tawh hel in sa ngoi ki thun hi. A sadang teng ki tuihuan in zaupan ahih kei leh tangman be tawh kihel a ki nganhuan taksih tawh kimeh hi. Taksih a kinek ciangin khut tawh ki lom liuleu in ki tawnnek hikhiak hi. A pini in zong lawm’vok mah kigo leuleu aa, a ni masa ni aa bang mahin taksih nganhuan mah tawh kimeh hi. A khekleh ni ciangin, sa lupang teng leh sa sungkua pawl khat leh a ni masa ni te aa – inntek sakhai aa-a kibawl teng tawh gawm in khekleh ni Lawm’ annek in kizang hi. It leh ngaih teng kisam in lengla annek pihna in zong kizang hi. Khualzin gamvak a nawkkha a om leh kisam in lawm’ an lawm’ sa ki nesak hi. Hi hunsung in daihawh ci- in hanmual lam ah ki pai in a sisa te zu leh sa va kipuak in a luguhte uh sathau tawh zut in an leh sate va lui uh hi. Tanglai pu te pate’ lai in hanbuk ci in siluang sial na nei uh aa, a guh teng a ki teeikhiat khit ciangin hanbuk sungah misi luguh te kemin senbawl uh hi. Tua hi aa, han lam tawh kisai vaikhat peuhpeuh a nei nuamte adingin bangmah haksatna omlo in sem thei bawl thei ziauziau uh hi.\nII. Khuado Bawlna Thu\nKhanglui pu leh pa te’ in thu ana sut, ana gen uh ciangin, annek tuidawn, nikten puansilh, zu hai sabaak ci-in thu guuicing kammallom a zatna uh tawh kizui-in, KHUADO pen KHUABAWL thu tawk kizom aa, KHUABAWL pen KHUADO thu tawh ki pehlawh in ki me- mat hi. KHUABAWL pen lopawi in, khaici a ki tuhkhit zawh teh khuahun hoih in anpo tuak aa, an hau in lungdamna tawh anlak lawm’ bawl zawh nading aa, khuasiam losiam dawimangte mai et in thoih aa pawlbawlna hi aa, KHUADO cih leuleu ciangin khawhsa an ki lakhin in (4) ansang zong ki kaikhawm khinzo ta aa, nek ding bek aa-a baihsa aa-a om ante dawi gilo leh kau gilote ina nek pihlohna ding leh an laak lawm’ bawl hunsung cinat lunat genvai a om loh nading lunggulhna in dawi gilo, kau gilote’ notkhia hawlkhia in, khuazangbup khua siansuahna bawlin anlaak lungdamkoh neklawm’ bawlna ahi hi.\nIII. Khuado Bawl Dan\nKhuado bawl dan tawh kisai in, khangluite’ in “Sawmkhat leh gualkhat” ci-in thu gentehna ana neihna uh tawh kizui-in, tangval khangual kikhankim teng leh sawmupa aa a kisehte’ makaihna tawh, khuakhat sungah giahkhop khawlhkhopna “Sawm” cih mun nih mun thum bangah kinei thei hi.Khuado lawm hunsung leh khuathawng thute’ah amaute’ mah nasem silbawl vaiding zat tangzangin kinei hi. Hi thute’ pen ngeina lui hunsungte’ tawh a kisai hipha diak hi. KHUADO bawl dan tawh kisai-in, khanglui lai i pu leh i pate’ in anuai aa thu pawlkhatte’ tawh kizawitawn in KHUADO anlaak lawm na-na bawl uh hi:\nA. Kigin ni :\nKhuado anlak lawm’ bawl ding ciangin meilah kisat aa tua ni pen Kigin ni kici hi. A banzom in tuinak ki hah in tui lam kisial ki hah hi. Khua khat leh khua khat kikawmna lampi lopate kiakte kivat in ki hah hi. Khuasung kongzingte zong ki hah hi. Huanlak dailak kivat in ki hah hi. Khuado hunsung aa sa em nang leh khuai hal na ding aa zat ding sing selkeu leh gamsai selkeu khawmin, naangtawh hen in a lomlom in a baihsa in koih uh hi. Innsung, innnuai, innlim, pialkhang, gulhtawng, sumtawng, inntual dongin ki hahsiangin siansuahna ki bawl hi. Khuamual nei te’n khuamual hahna zong bawl uh hi. Han zong kipuah aa, “ A si kha aw – a hing kha aw hong ciah un, zu leh sa ne ding hihang” ci-in kha sapna zong nei uh hi.\nB. Khuai laak ni :\nKhuado anlaak lawm’ bawlna dingin khuailaakna zong kinei aa, khuai nam tampi a om te sung pan ngaltun leh khuaithum cihte khuai laakna in kizang hi. Khuai dangdangte pen khuai-aihna aa zat ding leh khuai lasak ciang aa minlawhna aa hel leh khuaizu nek dingin kila in kikhawi hi. Khuado hun a tunma kha nih sap kim pawl in khuai zong dingte kuankhia uh aa, a muh nini un a singkung aphung meet, ahih kei leh, lopadawn pawlkhat kaikhawmin tumzial vilvel in, ciangkang khat tawh a khuai omna kawksak in tua bangin ciaptehna bawl uh aa, khuai laak hun a tunni mateng kuama’n bangmah kicihsak se loin ki tuaci koihsak hi. Khuai laakna a ki bawlna a deihna pen : thu khatna ah : Aituam ahi aa, Sawmlawm’ tawh ahi zongin, khuai ai’ nuam te in, khuai laakna bawl loin khuai ki-ai thei lo ahih manin khuai laakna bawl, thu nihna ah : Khanglui lai-in, khuai laakna a kibawl ciangin, hun khat peuhpeuh in laziau mawk loin, upna leh zuihna a kibang lahna in khuado anlaak lawm’ bawl hun tek mahin khuai laakna bawl, thu thumna ah : Khuaibu sung khuaino tawh kidim in, a taksuak hun pen, anlaak lawm’ bawl KHUADO hunsung ahih manin, tua hunsung tek mahin khuai laakna kibawl, thu lina ah : KHUADO annek lawm bawlna ah khuainote vokthau tawh sol bawlin taksih nganhuan tawh mehkhop ding ngaihsutna in, KHUADO hunsung in khuailaakna kibawl aa, thu ngana ah : Khuai la in khuai-aih bawlna pen, khuai-aite’ a sih uh ciangin, siluang bawm ding thovaite’ khuaite’ in betkhiatsak in siluang hu ding cih ngimna leh ngaihsutna ahi hi. Khuai-aite’ a sih uh ciangin, “Kha ka pham ciang vaitho hung ding vahkhuai nangma thu hi aw” ci-in khuaila nangawnin kisa hi.\nKhuai laak hun pen khuamui-sanggam melmak hun khawng pawlin kipan uh aa, Khuaibu la dingte va pai in, puan tawh khuaibu atuam khit uh teh a singhiang khiaktan in khuai laak bawl kipat na ding mun khuamual va tun uh hi. Khuamual pan in khuai puapa masa in, tua zom in daktal tum, sialki tum, zam tum, khuang tumte madawk in pai uh aa, khuangtumpa zomin phit tumte, tua meizom in mipi a om zahzah in zom in phit tum kawmin a lamsa in khua mual pan in khuado lawm’ bawlna ding inn lam zuan uh hi. Phit tum te in atak lam khut uh tawh phit mut in, avei lam khut uh tawh meilah de uh hi. Mipi in khuai khau a kici khuai laak ciang aaa kizang khauhual sau khat avei lam khut uh tawh len dimdiam uh aa, atak lam khut un meilah de uh hi. A kihal dan uh zong kikim sak dimdiam uh aa, etlawm in nopci mahmah hi. Khuai laak dawn, inn aa-a om te in, zubeel gual in tuileihsa in koih phingpheng uh aa, khuai laa te a tun uh ciangin, sialkong suak masasa zukhaihtaak tawh na dawn in zu ban tulh uh hi. Tawlkhat sung a phit lam khit uh ciangin, zu beeltung leihsa teng a milip un gualdawn in tua zawh ciangin lamvui zomin Khuado la leh khuai late sa in zanhak uh aa, zan khuasawt in leidimte khuang ci-in zan hunsung bang tomlua sa in bei baihlua sa uh hi.\nC. Pansik ni :\nKhanglui lai i pu i pa te in Pansik ni pen dawi leh kau hawlkhiatna in na zang uh hi. Thobaih in zingsang tung in kau hawlkhiatna bawl uh hi. Kau a hawlkhiat uh ciangin, ”Dawihang ciah oo, Kauhang ciah oo, na zun na eek namsia ei, na ni cing ei, na kha cing ei, na khualam zuan oo” ci-in meilah de kawm in, tu ga hei ga tawh bangsak bangkhang teng sat in dawi leh kau nawhkhiatna leh hawlkhiatna bawl uh hi. Sangkil a tun uh ciangin, a tunga a heiga te uh a pheilam’ koih in, Sangkil denna uh aa, thau nei ten thau lawn in kap bawl uh hi. Hi thute i ngaihsut tak ciangin, Tanglai i pu leh i pa te pen dawi a na mai et, a na thoih bawl, a na pawlbawl te’ bek na hi uh aa, a na bia, a na paaite’ hi hetlo uh hi cih kimu thei hi. Lungdamna leh nuamna vai aa dingin thupha lakna leh thupha dawh na in dawi na mai et, na thoih in, a na pawlbawlna hi bek uh aa, thupha sansa annek tuidawn, cidam ludamna leh neihsa nate tungah nektum sak kik in a beisak a heusak ding, lunggim sintawlna a piansak lohna dingin dawi leh kau na notkhia, na hawlkhia uh hi. Tua hi aa, Tanglai i pu i pa te’ ii a na biak a na paai taktak uh pen, mel aa ki mulo, a min aa lawh theih loh dawi sang aa-a vanglianzaw ( KHAT ) na hi zaw gige hi. Dawi leh kau te a na pawlbawl hun khat a na neih sam uh hangin, dawi gilo, kau gilo ci-in, na not khia, na hawlkhia in, kha galdona na-na nei uh hi.\nD. A pi ni :\nPansik ni a zingciang, zingsang lam ni vaihamsan ciangin, lawm’papite’in Lawm’vok go in, sa ngoi thun kawmkawm in sa ngoi bawl zu dawn uh aa, tua zawh ciangin, ki-um lingleng in Lawm’sa sem uh hi. Nupite’ in, a innciat uh ah taksih nganhuan uh hi. Khuado hunsung aa-a kizang dak, zam leh khuangte’ sasi nuh in nisa ah phokeu uh hi. Sawm’lawm’ pawlkhat te’ amau tawh a kisai khuamual ah vapai in mualsuang, singmilim te va puah va zun in mual hahna va nei uh hi. Nikai lam ciangin nupite’ zu leh sa tawh daihawh in pai uh aa, a sisa a innkuanpihte’ uh lu guhte’ sathau nilh in, an, zu leh sa te’ va lui uh hi. Nitak lam sialhawl hun pawl ciangin, Sawm’ lawm’ sung aa, papi a khangham pen in zu kamkhat teep in phih aa, phuisamna aneih khit ciangin, abanban in gual teepsak aa, tua zawh ciangin, Lawm’ an leh Lawm’ sa lui-in, sakuang nam nih in khen uh hi. Lawm’ papi sasem te in vok khawite’ leh a khawilote’ aa ding a khen ma in, amau teng kham ding khenkhia uh aa, tua pen “sakuang balnek” kici in, vok khawite leh adangte’ ading aa a langhawm sa pen “sakuang hawm” kici aa, amau aituam ading aa kipia ahih manin amau deih bangbang in zek thei uh hi. Hi hunsungin sa ngoi leh sa ngawng kibakin nuam kisa mahmah uh hi. Anlaak lawm’ bawl ankuang kikhit zawh ciangin, zu hawm uh aa, nupi, papi, nungak tangval ahi zo zahzah lamvui nei dingin kithawi khengkhang uh hi. Do na lingling cih khuado la,Thang Ho la,Heisa La,Khuai late sa in,zu kitulh in a kitawng a kisel cih bang om se loin, an nekhawm, zu dawnkhawm in kigualnop suahin om uh hi.\nE. Khekleh ni :\nKHUADO khekleh ni pen A Pi Ni aa bang mahin, vok go in, zu leh sa tawh, taksih nganhuan mah tawh kimeh hi. Zingsang lam teng ihmut tawlngakna in zangin, sun an leh nitak an nekkhit sanggam melmak hun pawl a kipan in dak tum dak lam in, tua meizom in lamvui kinei aa, khuado la, khuai la, cih te a kipan la gualnuam tampi kisa in ki zanhak in kilam ngelhngelh hi.\nF. Khuai- aih ni :\nKHUADO hunsung mah in Khuai-aihna zong kinei aa, vok, keel, aak cih te’ zangin khuai ki-ai hi. Khuai laakte’ halin, khuaibu ki sukham in kivel aa, kumsia ding maw , kumpha ding cih Khuainote’ pianzia en in thuphuan nei uh hi. Khuainote cidam thahat aa-a om leh an kihau in ki cidam ding, khuaino si peuh a om leh asi ana om ding cihbangin i pu i pa te-in thucin na-na nei uh hi. Khuainote vokthau’ tawh sol in, zu leh taksih nganhuan tawh meh uh hi. Hi ci bangin, an,zu leh sa, nekhawm dawnkhawm kawmkawm mahin, lasa in lamkhawm ziahziah uhhi. Kumkhat in khatvei bek kibawl ahih manin KHUADO kal ding ngaklahin ki om ciat hi. KHUADO bawl vai tawh kisai-in, tu khangthak hun ciangin,khuasung “Sawm” cih zong kinei zo nawn mel loin, a thu leh amun amual zui-in, zu, khuaino vokthau tawh kan, taksih nganhuan cihte tangin, niangtui, avot singtui,bawngsa, voksa, aksa leh ngasa kaikuang meh bawlin, buhsih mah kitam zat pen aa, minam puante’ silhin, ngeina lam pawl khat lahna tawh ki tukhawm ki khawlkhawm aa, itna ankuang lui-in, Topa Pasian tungah lungdam kohna tawh nekhawm dawnkhawm in KHUADO lawm thu nuamtakin kibawl hi.\nTanglai i pu leh i pate’ hun pan tu khang dongin ei Zomite’ sungah kumsimin kum kibengletin mihon kilomkhat aa gualnop annek “Lawm’ ”nihvei kinei aa, Khuabawl Sialsawm annek lawm leh anlaak khuado annek lawm’te ahi hi. A masa zaw “Lawm’ ” pen lopawi khaici tuhkhit tawl om hunsung ( Dopi ) kha aa kibawl hi aa, a kik “Lawm’ ” pen anlaak khit tawl om hunsung ( Phal ) kha aa kibawl ahi hi. I pu leh i pate’ ii zia leh tongte’ i etkik tak ciangin, biakna leh ngeina kiciantak aa- ana nei, thukhun leh thuciin kician tak tawh ana kalsuante’na hi uh aa, ahih na khempeuh uh ah thu kitukalh cih bang omlo hi. Amaute in a biak a siam uh na mangngilh ngeiloin na zahtak bawl uh hi. Tua thute tawh kizomin, ei Zomite in lopawi khaici tuhkhit ahi aa, anlaak khit ahi zongin “Lawm’ ” thu tawh kisai pen tuni ciang dong, a kikhel bangmah om nai hetlo hi. Zomite’ adingin hih “Lawm’ ” thu pen a thupi mahmah leh a manpha mahmah khat hi aa, thu khengval aa mihon khawlkhopna ( Unlawful Assembly ) nam hilo hi. Kuama kimin zat ding aa a na neihkhakloh uh, tanglai i pu leh i pate pan aa ei Zomite bek in i neih leh i zat ahih manin, Zomite leh “Lawm’ ” cih pen a kikhen thei hetlo ding thu ahi hi. A thu aa nialbawl himhim cih pen thakhat thu in pasan sialnek bang aa- a tungpah pawl nam ahih samloh hang, hun saupi ahuam ding, mihingte’ khangsimna tawh a kipehlawh ahih lam phawkin thu saupi khualna tawh a gamta, a kampau, a kikhuasa minamte i hih ding pen thupi mahmah ding hi. Zomite’ sung aa gamtatna leh ki-itna tawh a kihualkhawm leh a kilomkhawm ahi ( Social Ethics leh Social Love Feast ) tangpi tawh sa bang aa tatkhopna, leh itna ankuang umkhop theihna siamna citciat zong sumgum bang aa i minam in anei gige i hih lam zong phawk ciat ni. Thu limci, thu namtui tawh kikhuasa in vai masuante toibawl, neusek loin, tangzai sak ni. Biakna leh ngeina tui bang aa-a luang khawm helhel thute i zangkhai ngaihsut khakloh ding zong pen thupi mahmah dingin ka um hi. Mi namdangte’ biakna leh ngeinate i zuihpih i neihpih ding zong omkha mah ding aa, tua mah bangin, eima biakna leh ngeinate zong minam dangte in a hong theihpih tham ding dinmun i neih ding zong ki sam pha mahmah kha ding hi. Mi namdang te aa bek zuihpih ding i sawm kei ding aa, ei aa zong bang hiam cih a thupitna leh a manphatna a lakkhia thei lam ding in zong ma i pang ding hi. “Pasian hangin eite’ piangin, hingin, i gamtang hi”( Sawl.17:28 ) ci-in Pasian kammal sungah a kigenna a om mah bangin, i hinna leh i tatna, i hekna thu vannuai huamkhawmin eite a hong piangsak Pasian tawh a kisailo, a kipehlawhlo ding leh a pengthei ding khat zong omlo ding aa, tua mah bangin mihing leh mihing kizopna lam pan in zong “Sing abul pan lok leng adawn ki ling ding”cih gentehna thu ana omna tawh kizui-in, sabang aa i tatkhopna hih leitungah eite i nuntakna leh i ki khuasak nate limtakin lungngai leng, “Mimal khat leh tuikulh khat” cih bang dan aa kim leh paam tawh ki mematna neilo liang aa kikhuasa veuvau mawk cih bang dan zong lah ahi khin samlo deuh ding leh “Suangpi suangneu in thek” cih bang dan aa, mimal, minam, gam khat leh gam khat kizom kipeh diudeu in hih leitung thu leh vaite’ a kihei, a kipeipei hi zaw ahih lamtak i phawk kimciat na dingin zong tha kipia in, i ki hanthawn nuam hi. Ei Zomite’ in adung leh avai kigawm ( Vertical leh Horizontal ) ahi Pasian tawh kizopna leh mihing leh mihing kizopna nuntakna tawh kisai a manpha mahmah Pasian kammal pan aa-a hong pai thu, bul lakin lungnemna tawh thukhual picinna kung lam zuan in, masuan limci, maban limci a neikimciat minamte ahi dingin, i tunna ciangciang panin manawt ciat ni.\nNi Thupi Piankhiatna Thuluui/Articles\nItem Reviewed: KHUADO PAWI THU.(Zomi Festival Of Khuado). Gelh - Rev. Dr. Zam Khan Thang ( LL.B, M.Th, Th.D ) Description: Rating: 5 Reviewed By: Cinpu Zomi


url: =Italy meileng lampi tungah akiasuk naupangno khat ahunlap in ki honkhiathei :: ZOMI DAILY\nposted on 15 February 2018 at 11:07 pm Lomkholna: News, Sawltak, World\nItaly gam Milan khuasung aom meileng aki lehziahziahna Subway Station khatah naupangkhat ataileh kiasuksuak mawk hi. Tua naupangno pen kum 2 bekbek aphapan hi a, anu tawh aomkhawm kimlai, taikhia in meileng Station panin meileng taina sikzawn tungah akiasuk ahihi.\nAcih nading theilo in anu lungkham in aomlaitak pasalnokhat athongkuah suahkhia in kumsuk tingteng a, tua naupang meileng lamzikpi tungpanin domkhia in, Station ah koihto hi. Tuaban ah naupangno ii alimtawi zong topsak in, tuakhit ciangin amahzong laupipi in Station Platform tungah kahtokik saisai hi.\nTua ahonkhia tangvalno pen kum 18 aphakhin sangnaupang khat kici a, hihpa ii gamtatna, naupangno ahotkhiatzia tepen CCTV Footage panin akimuhkik ciangin kipaakta mahmah hi.\nMilan’s Repubblica Metro Station te’n tuamunsan ah akithuah CCTV panin Video Footage amuhkhak uhciangin mipi muhding in khahkhia uh a, amukha mipi khempeuh in tangvalno ii gamtatna, micimawh ahutkhiat nopna lungsimpen thupi samahmah uhhi.\nMetro Station thunei te genna ah tua naupangno akiatsukzawh Minute khatzong asawtlo in meileng atungding hita cimawk hi. Tangvalno in ahunlap in honkhialo himawkleh, naupangno pen meileng lampi siksawn tungah…..\nTua ahonkhia tangvalno pen amin Lorenzo Pianazza kici a, anu apa tetawh tua meileng Station geinai ah akimuhkhit uhciangin aciahding in apailaitak cihi. Tuapa ii genna ah tua naupangno pen meileng lampi tungah akiasuk, acimawh in aom kamuhkhak ciangin ka nuntakna lauhuai cihzong kaphawkkha nawnkei a, thakhatthu in kakumsuk hi ci’n Local Media te tungah genkhia hi.\nVideo: Toddler rescued from train tracks by quick-acting student in busy Milan subway station\nMeileng pen Minute khatkhitdeuh in hongtungding cihzong kathei a, ahi zongin ahun lapin tua naupangno ka honkhia theidinghi cihpen kathei hi. Tuaban ah ageinai ah adingte pen kuamah agamtang omlo, dingcip uh a, en ngeingai bek uh ahih manin, kuamah ahotsawm aomloh ciangin thakhatthu in akumsuk kahihi ci’n genkhia hi.\nMeileng Station ah tuabang buaina apian laitak in Station Manager asem ahi Claudia Flora Castellano inzong Control Room sung aom Monitors panin namukha hi. Tuabang in naupangno meileng lampi tungah kiasuk cih amuh ciangin amanzong meileng te akhawl nadingin “Red Button” pen namek in, meileng hawlte zaksakna nanei theipah cihi.\nMilan khuapisung ah Mayor asem laitak ahi Giuseppe Sala pen hih thupiang atheih ciangin, meileng Station Manager leh tangvalno te tungah lungdam mahmah hi. (Photo: tangvalpa, meileng nasemnu leh Milan khuasung Mayor pa)\nMore: USA, South Carolina ah Amtrak te meileng tuahsia, mi 2 si, 116 liam\nMilan’s Mayor Giuseppe Sala in tuategel azumah samsak a, lungdam akoh banah nohangin naupangno in anuntaklawh hi. Milan City khuasungmi khempeuh tangin nogeel tungah lungdam kongko hi ci’n genkhia hi. Sawltak #zomidaily\nPrevious: The Asham ~ Dim Lun Zam\nNext: NCA Thu Ki Lung Himawh


url: =Tedim Khua leh Zomi ~ Pu Zokhai :: ZOMI DAILY\nposted on 20 February 2016 at 7:00 am Lomkholna: Article, Politics, Zokhai\nSisanpih Ngaihteng, Minam sung-ah I-muan I-suan pipite-in Zomi leh Tedim Khua vaai-ah amau’ muhna ciatciat hongsung uh-a, khangthakte hong deihsakna hisaam napi-in amauleh-amau hong kitukalh man-in minam sung-ah adiak-in khangthak Zomi lak-ah kitukalhna lianpi apianghi ci-in ka-muhi.\nAkipat ciil, MaSaLah hunpek-a kipan-in Zomi ulian neihsunsunte haii theilua ahihman-in kiphasak uh-a, kiukna lamsang Chin State sung-ah abulpi lam-ah apang dending nana kisa-kha uhhi. Tua ziak-in Chin State sung-a namneu tuamtuam simmawhbawl, awlmawhlo thamlo-in a-Zomite (Tedim leh Tonzaang Myone sung-a mite) mahmah nangawn deidantuam, akhuakhua-a paampaihtuam cihbang anana-neih man-in tu-in khangthak kaal-ah buaina lianpi apiang ahihi.\nKiukna lam-ah abulpi lam-a I-din hun-in Laimite-in “aw, aw, he, he…” nana ci-phot uh-a, ahizong-in amau’ sungtawng-ah, biakinn-ah, baangkua sung-ah Zomi akicite dem nading, phulaak nading akihilh, akimuam ngiatngiat-uh ahihi. Tua bang-in I’ upa ulian neih sunsunte’ haiina baan-ah, “Zomi or Zo” cih khat naakpi-in hong phuangkhia uh-a, Chin Huaizyi Yone khawng “Zo Zum” cigiap-in, tuahun-a thaneem Laimite-in paupih vetlo uhhi.\nHih I’ lubawkteng’ hong tawhzau taktak I-hihi, banghanghiam cihleh Capt. Maang Tung Nung nangawn-in “Zomi” cise lo-in, Chin National Organisation (CNO) min-tawh kuangluui giap-a, ama’ nua-ah Zomi cih hong phulaam gawp-in hong tokzaau hizaw zek-hi.\nBiakna lam-ah gengensa ZBC ci-in Chin State buppi-a mite ahuam ci-in hong kiphuh theih nungsang Zomi akici diakte-in “Zo taktak hang-ei” aci bang-in hong khamuang phiiuphiau uh-a, namdangte’ sungthu thei kiuhkeuh lo-in hong kiliansak phiauphuau uhhi. Hih-pen Zomi upa masate’ haiina agah masapen ahihi. Zomi upa kacih ciang-in MaSahLah hun-a kumpi naseem akici phauphaute, Kawlgam thuneite’ anvaak-tawh hi akisa (party council giltui giltui deihlo deihlo acihlah ahi tuanlo, lian akisa) kingkengte agenbek kahihi.\nNamneu Geelna Kalsuanna:\nZomi akicite’ thuneihna nuai pan-in siamsinna lam leh kiukna (politics) lam-ah naakpi-in Laimite thasaan uh-a, 1988 paulam-in gamnuai beel minpua-in thau-tawh nana kipan uhhi. Amau’ do masakpen Zomi sumbawlte leh hausate honghi masa-hi. 1988 Buaina paulap-in aneih hang-in Kawl gaalkaapte peuhmah-tawh kikaap ngeilo uh-a, ambush abawl sunsun-uh lawhcing ngeilo uhhi, ahizong-in Zomite’ tungpan sumsuhna leh thahna lam-ah lawhcing mahmah uhhi. Hihpen Kawlgam Kikheelna mapek-a Chin min-tawh Zomite’ thuakna masa ahihi.\nTu-in Zomi do nadingciang-tawh thautawi Laimite-in nidang-a, “Zo Zum, Zo Vuanzyi” I-cih kaankaan laai-a hong paupihloh-uh hang-in 1990 nungsiah sumsuhna leh thahnate hong bawl giahgiah uh-a, Zomi cihkammal hong nuhnaau niiangnianglel uhhi. Tua thamlo-in biakna lam-ah angtanpih-a I-gengen ZBC nangawn CBC-in kheel hiat-hiat lelmawk uhhi. Na’ gaalpa khat-in na’ maaitang-ah na’ nu buan/pawngsual hiat-hiat-tawh kisuun lel-hi. Tua nangawn na sa-thei naai mahmah lo-in, akithukhualsak tu mahmah-in Zomi muanlehsuan lubawk mahmah akisa honkhat omlaai tazen-hi.\nNamneu nenniamna thuak akisa Laimite hong thasaan ciang-in politics paizia-tawh ton-in Kawlgam-in democratic kiukna lam-ah manawh sawm-a kikheelna neuno hong-om ciang-in Zomite do nading hisaam taleh politic dungzuui-in Lai Gamnuaimite-in Kawl Gamukte-tawh kihona hong neihtheih-a kipan Zomite’ thuakna/thuakding azah nih-in hongsah to-hi. Ahangpen Zomi akici masate’ nenniamna thukna hi-a, amau’ minam kalsuanzia leh tualsung lumlehzia amau’ ading-in alawhcing mahmahta cihtheih dinmun atun man-uh ahihi.\nHihzah-a Zomite’ khutlum alumlet khiazo Laimite-in Zomite hongpawm, hong lawmbawl taktakding-a asehseh mihaii upapi pawlkhat I-neihlaai mawkpen Zomite’ thuak samsiatna lianpi nam-khat ahihi. Na’ zii hong buansak takeileh na’ inntungpa, na’ behpa, na’ khuapihpa’ zii abuan mi khat-in hong lawmbawl lehzong nang’ zii nangawn sawtlo-in hong buansak dinghi. Na’ sisanpih khat’ sumlehpaai gumsuh-a avua asaat mi khat-in hong lawmbawl phiallehzong apuatham naki khawlthei phialzong-in sungtawng-ah kidop khiikheeding thumaan ahihi.\nKumpi Naseem akici Zomite:\nInternet tungtawn-in, “Kumpi naseem laaitak/ngeisa” cih khat-tawh Zomi upa pawlkhat angtang-in kumpi naseem hilo-a aciaptehte haiimuh, niammuh cihbang om-a, naakpi-a adahhuai ahihi. Minam mapanna-ah kumpi naseem ginalote akihtaak-huai penpente-mah ahihi. MaSaLah hunlaai-a kumpi naseem Zomi khuakliannei mite-mah apaammaih penpen leh akhasiat-huai penpente ahihi. Paammaih cihciang-in na khatpeuh akizat theihnawnloh ciang-in ‘paammaih’ bek-a, akizat theihlaaileh “manpha” kici-hi.\nZomi khuakliannei tampi-in Kawlgam’ ading-in haangsan-in pil mahmah uh-a, nasia mahmah uhhi, ahizong-in Zomi’ ading-in, aneupen ama’ khua’ adingbeek-in tua pilna siamna liatnate hong zatloh-uhpen Zomite haamsiatna nuai-ah omlaai cih hong kilanghsak mahmah-a, akhasiat-huai penpenthu ahihi. Khasiat-huai cihciang-in mi khat-in ama’ huhding akisam mi khat ahuhloh, a-awlmawhloh ciang-in “khasiat-huai” kici-hi. Khuaklianpawl’ tung-ah phula-ni cihna hilozaw-in Zomite’ thuakna akhasiat-huaizia asuut ngaungau I-hihi.\nKumpi naseem/Solkar naseem/upazil nasepte khatbeek neilo, innkuanpihte khuallo-a, gilvahna zong-a avaakthaap thapaaite leuleulah muantheihding mahmah hilo, pattah theihnam mahmah hilo, ahi zawdeuhte-lah MaSaLa khasumte (ta-loh sa-phuu tuh kyey-zu) zahtaakna ahitam, “Zo Zum, Zo Vuanzyi,…” acici khinsate mahmah-in, “Tedim Chin, Zomi Chin,..” cihpeuh honggen luakluak leuleu cihbang honghih ciang-in “Zomi na-cihcih-uh bang peuhmah ahia?\nCensus-ah Zomi kici ngamlo lelding peuhkhawng banghang kambek-tawh Zo Zum-peuh Zo Vuanzyi peuh ci-puakpuak I-hia? Chin-mah ci sukpah, koi Tedim-e, koi Tonzaang-e, koi Hakha-e kuullo, Chin cisuk, Chin minpua vaaihawmna sung-ah luutpah, phu-pah” cihding longaal omlo-hi.\nKumpi naseem laaitak leh aseem ngeisa Zomi khuaklianpite’ tung-ah touna (challenge)\nZomite’ khamuanna ulianpite-aw, khangthak Zomite, na’ tulehtate-uh banghang-in lung-am biaibuai ding-in hongbawl nahi uhhiam? Zomi I-hihleh Tedim Chin-peuh, Zomi Chin peuh, Zo Chin, Dim Chin, Sihzaang Chin-peuh banghang-in genlaai tantan nahi uhhiam?\nA-Chin mahmah taai theilo ci-a thumucian takpi-mah nahih uhleh a-Tedim, Tonzaang, Sihzaang, Dim, Saaizaang, Losau, Lai, Matu…. hihte koihkhia pahlel vevua! Bangpeuhmah ahihiam I-tupna? Bang peuhmah ahihiam I’ pilna-uh? Bangpeuhmah ahihiam na’ dinkipna-uh? Note mah-in Zo Zum, Zo Vuanzyi nacici uh-a, Census ciang-in “Chin” koi pan-a nong’ laakbeh uhhiam? Note mah-in tu-a Tedim, Tonzaang, Sihzaang,… nong’ cihkiikkiik-uh khangthak na’ tulehtate-uh minamdang lak-ah hong puukpaai, lei hongdeenna, hong sawnpaai nahi uhhiam?\nChin lo peuhmah apianglo ahihleh “Chin” cipah unla, tua ding-in khangthakte’ tung-ah bullehbaal kician, thumat kiciantak-tawh hong taangko pah-un. Note mah-in a-Chin minpua vaaihawmna pelhpelh, numei ginalo bang-a, apaamdeuh khawngpan, “Zomi” acibuang “Chin” acibuang khat-a, gelbawlbawl zumhuailua mahmah tahi. Na’ tulehtate-in namdangte’ lak-ah amaaitang-uh bangci lahngam peuhmah dinghiam?\nZomi-Chin-Deihte mahmahzong ahaiivaai ahihlam hong lakcian pah-un. Minam-ah “Chin” lo-a pianglo takpi ahihleh tu mahmah-in Zomi akicisa khangthak khempeuh zaakding-in hong taangko-pah zuahzuah dih-un. Banghang-in lam hongkhaak leltak ahi Zomi pom piatpuatding I-hihiam? Baak (bat) bang-in ahihkeileh Zaaizaw bang-in suun-zeel, zaan-zeel, gahing hizeel, vasa hizeel, Huiihuu bang-in singkung hizeel, gamkhau hizeel cihbang diakduak pasalvaai cihthadah Tha-Key-Thah-a avaakthaap uite ding-inzong kilawm lo-hi.\nZomi min leh Chin min apua-khawm ulianpite-aw, keimah mimal mahmah Zomist mahmah khat kahih zenzen hang-in, note’ vaang leh note’ liim mah-tawh, note’ patsa “Zomism” akiplet kahihi. Tu mahmah inzong, “Zomi cikei mai-ni, Chin-mah kici zaw-ni” nacih uh-a, lahsil kician nongpiak uhleh note’ cihbangbang azuui ding-a amansa kahihi, banghanghiam cihleh mipil misiam milian vive nahih man-uh’n zuihding akilawm ahihi.\nNo’ sung mahmah-ah khatveileh suk, khatveileh to, Zomi cisek Chin cisek!!! Hihbang liang-in na’ tulehtate-uh bangtanvei hong gawtgawt laaiding nahi uhhiam? Na’ suanlehkhaakte-uh namdang lak-ah khutdawhngen (beggar) hong suahnuam nahi uhhiam? Uipi lamvaak hongbang saknuam-a mapang nahi uhhiam? Note’ sisan mah-tawh akhangkhia hilo kahi uhhiam?\nKawl Gamukte’ Ciaptehna:\nThuneite-in amau’ theih tantan-in thu ciamteh uh-a, thumaan ahihi. Mihing atom kiukeu Thangno anasepna pu-in, “Japuh” ci-hi. Apu’ ading-in poina om kiuhkeuh lo-hi, banghanghiam cihleh asap ciang-in Thangno-in dawng lel-hi. Japuh hongpil pianpian ciang-in apu ahilo mi mawkmawkte-in “Japuh” acihleh hong lungkimlo theita-hi. Apu’ kiang-ah, “Ka’ min-in hongsam ta-in, kei Thangno kahihi” ci-in maaisuah khotak-in agen-a kipan apu-in “Thangno” ci-in sam-hi.\n“Kawl Gamukte’ ciaptehna” cih luakluak thapaai hunding hi nawnlo-hi. I’ hihna maantak gentheihna hunhoih hong kipia-a I-gen keileh, I-taangko keileh cikmah ciang-in kuamah-in I-hihna maan hongthei tuanlo dinghi. Taangko khiading, pulaak khiading, phuangkhiading, phuding, tua ciang-in “Zomite-aw” hong kici theibek dinghi. Tu ciangciang kua-in “Chin hikei-ung, Zomi hi-ung” ci-in Kawl Gamukte’ kiang-ah pulaak ngam ngei peuhmah ahihiam? Om naai kilkel lo-hi. ZCD nangawn-in pulaak lo-in Prof. C. Thang Za Tuan-in laai agelhsak ciang-in va-pia cihciang hilel ngeel-hi (neumuhna hilo-in kuamah-in tuabang phuutna, pulaakna neilo pipi-a, Kawlte’ ciaptehna cih thapaai azumhuai ahihna agennuam I-hihi).\nAkician lakthu-ah, Shan State sung-a Wate-pen Kawlte-in Tribal Groups asehkip laai-in “Wa” cih kammal omlo-hi. Ahizong-in amau’ hihna maantak haangsantak-in pulaak-in phuangkhia uh-a, mihing tampi-in anunna ataanlawh man-in “Wa” cih Kawlgam-ah hongthang mahmah-a, Mongshu (Main-Shuw) bang-ah suangmanpha pianna leikuam hoih penpen Wa-Kuat kici-in thuneihna nei lihliah uhhi. U Khin Hngunt hunlaai-in kilemna hongbawl ngial-uh ciang-in Kawlgam khuapite-ah noptat mahmah uh-a, “Wa” a-om cih mikim-in thei lel-hi. Tua thamlo-in Wa Thuneihna Gamkuam nei hiit-hiat talel uhhi.\nTua ahihman-in 1948 kum-a Kawlte hongsehna leh 1962 nungsang-a giisuang khiin-a gamgi hong khunna te-pawl thumaanthutak bang-a malmatding hilo zaw-in, “Kawl Gamukte-in thumaanlo tak-a hong bawlna” lamsang genna-ah malmatding hizaw-hi. Tua ahihman-in “Kawlgam-ah hong kiciaptehna,… Leitung-ah hong kiciaptehna…” cihcih-tawh minam mangthang I-suak khaakding ngaihsut-huai mahmah-hi.\nBangmah theingello pipi-a, “international -ah hong kiciaptehna….” khawng cih kaankaan kuullo-hi. International akoiteng-ah “Chin te hi-uhteh” kua’n hongci tantan tuanmawk ahihiam? A-UN laaipaihte-ah aci I-hihlehbel “Pu Chin Sian Thang leh Pu Thang Lian Pau; ZNC Chairman & ZNC General Secretary” cihbel UN thupuak sung-ah simkha ngei bilbel-ing. Hihzong international level cihtheih hilel lo-hiam? Leitung’ ciaptehna omsa sang-in na’ hihna maantak hong ciapteh ding-ih kisam zawlo dinghiam?\nTu taktak ciang-in Kawlgam-ah Democracy gimnam ahihman-in Wate bang-a luang tampi bei akuulloh laai-in, Census-a “Minam or Nambulpi” acihna mun-ah ahaksa hetlo, laaikung-tawh aziakaai penpen laaitheilote-in second 40 (asawtpenpen) “Z O M I” ci-a gelhna bekbek-tawh Zomi milip (population) bangzah pha cih Kawl Gamukte-in hong theikhia takpiding bangzahta-in lawp-huai ahihiam?\nMilip tuul 50 phaleh Parliament Minam Palaai khat ngahpah laaiding, bangzah-a lawp-huai!!! Laaitui Khua bekbek-ah khangcing mi 4000 vaal-in “Zomi” nanaci le-ung, adang 46,000 haksa saamdingmaw? Banghang-in lau-in lunghiang laailaaiding I-hihiam? Laaizomte-aw, bangbang ahitazong-in I’ upa khuaklianneite-in “Tedim Chin, Zomi Chin, Chin” cihding “hihbang hihbang thu’ hang-in hoihpen-hi” ci-a hong taangko keibuangleh hih lampi hoihpen leh a-olpen khahsuah nawnlo hamtangding hihang!\nCol. Lian Cin Zaam’ hun laai-in Mandalay pan-in Kawlgam Buppi Thaupi khempeuh alet hun-in U Nu lauthawn-a asapna taangthu I-theikim dinghi. Tua hun-in, Zomi-in Topeng Gam khat-a adin theih nading lampi acianggpen leh ageekpen ahih laaitak eima’ kaamsiatna ziak-in tua lampi kikhahsuah khinzo-a, akum 50-a sim-in hong ziakaai tosuak-hi. Tutung-a hih ageekpen leh ahoihpen lampi I-khahsuah ngeeingeeileh “cikmah ciang-in”-bel cisaam keini-in ei’ khang peuhmah-ah Zomi akici-ngei khempeuh I’ maaineu-in, I’ maaizum ding-a, namdangte’ simmawhna I’ tate khang nangawn-ah suuksia zawlaai dinghi. “Hakaai pahtaak lungheeng” Zomi pupate’ thuciin mahbang-in I-lupite’ thu-zong ki-uailua mahmah-a, hiing/niing/uih gawpta ahihman-in Zomi Khang Thak Thasaan Ciatni! Zomi Pasian’ Thupha! Zokhai\nKawlgam 2014 Milipsimna mun-ah “Zomi” kicih man-in supna baaina peuhmah hongtung ding-in upna nei-in “Zomi” ahilo mindang khatpeuh I-gelh peuhmahleh “Zomi Abawlpa, Piangsakpa (Creator, the Maker of Zomi)” a-umlo, azahpih, amuanglo I-hihlam kitheihcian pahding ahihi. “Pasian um veve” I-kisak laailaaileh I’ pawlpi leh I-neih I-lam khempeuh-tawh Satan’ vanzat cihna ahihi. Written on 23 August 2013\nPrevious: Kum Za Khat Laisim Minam ~ Hau Za Cin\nNext: US gamsung khualzinna pawlkhat – 49\nCommunity Development and Civic Empowerment 16th. batch a kah nuamte min kipia thei\nTaiwan ah huihpi guahpi hangin mi 1 si, adang mi 2 mangciplai\nZAM Thupuak panpihte tung lungdam kohna


url: =Tuni Pasian Kammal (April 14, 2018) :: ZOMI DAILY\nTuni Pasian Kammal (April 14, 2018)\nposted on 15 April 2018 at 7:12 am UTC+8 Lomkholna: Biakna, Kammal, News\n“Hong pai un la, ka gamtatna khempeuh hong lakpa en un. Tua pa in Khazih ahi hiam?” ci-in mite kiangah a ko hi. Numei in, “Ka gamtatna khempeuh hong lak hi,” ci-a teci a pan’na thu hangin tua Samaria khuami tampite in Zeisu thu a um uh hi (TDB, John 4:29 ).\n1) A tunga Lai Siangtho a kisim sialsialin tuikhuk ah Jesus tawh a kimu numei paktatna nu cih dan vive-in kigen hi. Mawhna le khialhna lianpi a neih mana mi dangte tui awi hunin zong a tawilo hi kha ding hi. A khua sunga mite lakah zong a kihel mengmeng nuamlo khat hi kha ding hi.\n2) Tua mawhna lian a nei numeinu Jesus in a honkhia dingin Israel mi dangte tot ngeiloh Samaria gam sung tawnin numei nu tawh hong kimu hi. Mawhna sungah a mangthang mite honkhia, gumkhia dingin hong pai Jesus tawh a kimuh khit ciangin a tuitawina bel nusia-in ama pianzia a tel a khuapihte tungah tetti pang hi.\n3) “Ka gamtatna khempeuh hong lak, hong thei khat om hi” ci-in tetti pang hi. Mimawh mikhial ahih lam kithei-in a mawhna hangin mite lakah a mai-ngal zolo numeinu in mawh neite gumpa Jesus tawh a kimuh ciangin a khua a tuite adingin messenger/ lungdamna thugen/ missionary khat hong suak hi.\nJesus tawh a kimuhna hangin a kha nuntakna bek kikhello-in a nisim nuntak gamtatna zong kikhel hi. Ama tetti panna tomno hangin a khua zang bupun Jesus thu-um uh hi. Nang e na gamtat ngei teng hong thei khat om ci-in tetti pang in kikhel sawm ding maw?\nA tungah tuumul a sungah ngia bangin kineih khemkhem lai ding maw? Jesus adingin nang bang tetti pang ding na hi hiam? Nang tetti panna zangin mitampi Jesus khephung a tun ding na lunggulh hiam? Ki phal in, hangsan in. Topa hoihna na mu ding hi. Amen\nPrevious: Ka Nu’ phu ka lading hi


url: =Pasian in Zomi (Chin)-te Hong Zangh. Tg. Chin Khua Khai - Laibu Saal\nHome > Thuluui/Articles > Pasian in Zomi (Chin)-te Hong Zangh. Tg. Chin Khua Khai\nPasian in Zomi (Chin)-te Hong Zangh. Tg. Chin Khua Khai\nPasian in Zomi (Chin)-te Hong Zangh.\nTg. Chin Khua Khai\n“Zomi aw, nang in minam neu minam ginalo na hi peuhmah kei hi. Bang hang hiam cih leh, nangma’ sung pan-in Pasian’ naseem tampi piangkhia ding-a, leitung mong dong-in Pasian’ hoihna pulaak-in a khuavak na taangsak ding hi.”\n“Pasian in Zomite Hong Teel” cih thulu tawh Zangkong Awging-ah lai (article) k’ong suaksak ngei hi. Lamka, India-a i sanggamte’n zong amau’ laihawmkhiat sung-ah na suaksak uh hi. Mi tampi in, “ Tha ngah ungh,” ci-in lai le kam tawh hong zasak kik uh hi. Tu’n “Pasian in Zomite Hong Zangh” cih thu k’ong gelh hi.\nKawl gam sung bek hi lo, gamdang mun tuamtuam-ah zong Pasian naseem Zomi tampi ki-om ta hi, cih pen Zomi tangthu sung-ah a thangah huai mahmah thu khat hi dingin um ingh. I gam veeng a hi Thailand, Malaysia, Singapore, India pan kipan Korea, Japan, Australia, le nitumna lam gamte ahi America, Canada, England dongin Zomi Pasian’ nasem ki-om kawikawi hi. Hih pen thu lamdangpi khat hi. A citawm mahmah Zomi, Pasian’ thu ih saan zong sawt nai lo, i pilna le i neihsa in zong hong cin’ lo hi napi, bang hangin Zomi-te gamdang mun tuamtuamah Pasian na seem-in ki-om thei hiam cih thu lungngaih huai ka sa hi. A hang tuamtuam a om thei dingte lak pan “Zomi kizelh khiatna (migration),” “Pilna, Sum le Paai zonna,” “Kha Khan’lawhna le a Gah” cih thu thum a tom-in en ni.\nZomi Kizelhkhiatna (Migration)\nTaangthu kante in Zomite Tibet gam nisuahna-sak lam pawl pan hong kipanin Kawlgamah hong lal uh-a, Chindwin le Ayeyarwady gunte ii nitumna lam dung suk-ah tawlkhat teeng uh hi, ci hi. Tua pan hong lal-in nitumna lam zuan uh-a saklam-a-te Kawlpi zaang dung-ah, le khanglam-a-te zong mual le zaang kicin’-ah tawlkhat a teen’ khit uh teh, mualtung lam zuan-in tu laitak-a i teen’na Zogam mualtung-ah khua saat uh hi, ci-in na gelh uh hi. Mualtung-ah kum tampi mah kiteeng-a tu ni dong kiteeng lai hi.\nAhi zong kum 1900 khit-a ki pan pawlkhatte Kawlzang lam zuan-in nun’taakna ol zaw zon’ kipan kik uh hi. Tuma kum sawmnga pawl (1950s) pan tuni dong ahih leh pilna le sum zong-in khuapi sung kizuan hi. Kawlpi, Mandalay, Yangon le khuapi tuamtuam-te-ah Zomi tampi mah kiteeng khin hi. A diak-in Mandalay le Yangon khuapite-ah inn le lo nei tampi ki-om ta hi. Tua ciang bek tawh khawl lo-in gamdang kizuan lai hi. Tuhun teh gamdang-ah lalkhia-a a teeng tampi ki-om ta hi.\nPilna, le Sum le Paai Zonna\nI khawhsa kikhamlo, sumbawl sumzuak lah kimapai lo ahih hang hiam, Zomi te’n pilna ki zong mahmah hi. Pilna neite’n Kumpi nasep pen sum zon’na-in kinei hi. Tua ahih manin, Kawlgam sung minam dangte sangin, i mimal phazah tawh kizui-in, laithei mipil kitam zaw-a kumpi naseem zong kitam zaw hi.\nAhi zong ki-ukna kikheel-in, pilna zon’na, nasep zon’na, sum zon’na hong haksat teh gamdang paikhiat ding kihanciam ciat hi. Kum 1960 huam pawl-a kipan gam nuam zaw-ah lalkhiat kipan hi. 1970 huam sungin gamdang-ah a teeng honkhat ki-om ta hi. 1990 khit-in gamdang kinak pai mahmah ta-a tuni dong kitawlnga lo hi. Mimal bek hi lo-in innkuankuan-in kitung hi. Tun’tun’na-ah sep theih ciat kiseem-in nun’tak na’ng kizong ciat hi.\nGamdang a tungmasate inn le lo, le nasep kician tak tawh kiptak in kalsuan ta uh hi. Tunai lam aa tungte ahih leh nun’tak nading zong-in kibuai mahmah lai hi. Khangno zawdeuh pawlkhat-te saang kah kik-in lukhu neelkai zong ngah uh-a, nasep hoih ngah-in khasum tampipi a sang zong ki-om ta hi. A huam-in ci leeng nasep ngah theihna mun leh meltheih lawm le gual om nana kizuan hi. Tua ahih manin a mi in a kitawm lai hang mun khat bek-ah omkhawm cih om lo-in khua tuamtuam le mun le gam tuamtuam-ah kizeel hi.\nKha Khan’lawhna Thupha\nTuma kum zakhat lai pawl-in sangmaangte in Zomite kiangah Pasian’ khuavak hong puak uh hi. Amau’ nasepna tungtawn-in Pasian’ thu i saan’, tu’n a kumza hong cing hi ta-a, kum za cin’na pawi i bawl thei ta hi. Kum tampi sung mah saangmangte’n hong pantah-in hong makaih uh hi. Ih gam ki-ukzia hong kikheel teh sangmangte kiciahsak hi. Tua-a kipan pawlpi sung-ah ei le ei in kimakaih-in kikalsuan hi.\nTua bang laitak 1970 kiim in Pawlpi sung ah Kha khan’lawhna pi khat hong tung hi. Hih khan’lawhna hangin mitampi ii lungsim kikheel-a, Pasian’ nasep ii a man phatna kimu-in kisang thei hi. Hunbit-a i sep ciang bek-a Pasian’ nasem hi lo-in, thu-um mi khem peuh in i sep theih bangbang-a sep ding hi ci-in Laisaingtho’ hilhna bangin kipom hi . Hih khan’lawhna ii a gahte en kik leeng Zomite tungtawn-in Kawlgam sung mun tuamtuam-ah Pasian’ thu a kizelhna kimu thei hi. Hunbit naseemte bek hi lo-in, galkap, kumpi naseem, sumbawl, le saangnaupang a kuamah ciat in a tun’tun’, a om-omna-ah hangsan tak-in Jehovah Pasian min pulak-in gupkhiatna thu gen-a, biakpiakna bawlin, pawlpi kiphut kawikawi hi. Yangon le Mandalay khuapite-ah tuma kum sawmli (1970s) lai-in Zomite’ makaih Pawlpi khat le nih bek om hi. Tu’n Zomite’ makaih Pawlpi kiphah zihziah ta hi. Laisiangtho sang zong tampi kinei hi. Kawlgam khuapi tampi-ah Zomite’ hanciamna tawh a piang Pawlpi tampi om khin ta hi. Mission lam mipilte’n “Lungdamna thu kizelhsak nading-a a hoih pen sep zia in Pawlpithak phuhkhiat ahi hi” ci uh hi. Pasian in Zomite’ nasep hoih mahmah khat hong guan’ khin hi.\nKhan’lawhna hangin Pasian’ thuthuk sin nopna nakpi-in khang-a, Laisiangtho saangnaupang tampi hong piangkhia hi. Gamdang-ah pilna saangpipi sin-in kipaikhia-a mipil zong tampi kinei ta hi. I muhna i theihna, i upna hong khangin i ngaihsutna zong hong sang zaw hi. Nidang-a i kihtakna, i launa, i kineuseeknate hong bei zaw-in, leitung mong dong-in Pasain’ mizat te hi ding hi hang, cih upna kinei ta hi.\nLeitung Mong Dongin (Sawltak 1:8)\nHi bang teng tawh Zomite Zogam pan Leitung mong dong kizeel khia hi. I tun’tun’na-ah Pasian’ thu mah ki nun’takpih-in kimasuan ciat hi. Nih le thum omnate-ah biakpiak khopna kinei hi. A pawl cing zawdeuhna munte-ah pawlpi thak phuan-in kimakaih hi. Sia seem thei dingte kiseem sak hi. Zomi sung bek hi lo, Kawlgammi minam tuamtuamte lak, bek tham lo in, gamdangmi innteekte lak mahmah-ah zong Pasian’ na kiseem hi. Khasum bang zahzah sang uh hiam cih dotna om thei zel aa, “Pasian in vaak uh hi” cih tawh kidawng kik zeel hi.\nHih gamdang-a Pasian’ naseem a tam zaw pen ih gam-ah Pasian’ nasem sa vive hi uh hi. Gamdang a tun’ ciangin zong a lungtang uh-ah Pasian’ nasep ding bei thei lo uh hi. Bang cih leng ka tun’tun’ ka om-omna-ah Pasian’ na seem thei ding ka hiam cih tawh kalsuan uh hi. A omsa pawlpi beel-in, a hih kei leh Pasian’ na sep theih nading lampi zong-in kipan tawmm uh hi. Missionary, saangsia, le inntek pawlpi tawh kizom-a a seem khat le nih in khasum man tak-in sang uh hi. Pawlkhatte a pawlpi uh pan huhna kipia hi. Pawlkhatte amau le amau in huhna ngen tawmm-in seem uh hi. A tam zaw pen khasum saang lo, a nun’tak nading nasep dang seem kawm uh hi. Pawlu bang aa “Puanbuk Khui” (Tent Maker) nasep tawh Pasian’ naseem vive hi.\nHih ci bangin Zomite’n zong tu hun nunung sung-ah “Leitung mong dong-in” Pasian’ thu kizeekkhia ta hi. Pasian in Zomite hong zang kei i ci thei diam? A nuai-a mimalte leh a Pasian’ nasep nate sim leeng tha ngah mahmah ding hong lam en ingh. Zomi aw, thahat in la hangsan in. Topa in taanglai in Joshua a ompih bangin nang tawh hong omkhawm hi. Pasian minthang ta hen.\n(Theihding: Amin, a nasep le a sepna pawlpi, a khua, pawlpi sung minam tuamtuamte, leh a dang nasep thupite ka ngah masak a banban-in k’ong gelh hi. Address kimtak-in kingah zo lo, le gelh khin leeng hong saulua ding ahih manin k’ong gelh nawn kei hi. Siate a vekpi phial in ordaination ngahsa vive hi. Doctorate ngahsate a min nung-ah kong guang hi. Information, a diak in Asia sung-a-te, deih zah kingah zo lo hi. Zomi ka cih ciang Chin buppi a gen nuam ka hi hi. Column 4-na-a minam tuamtuamte’ min munah amau pawlpi ii kilawh dan, zat dan-in k’ong at hi. Khialhna a om leh hong maisak un.)\nItem Reviewed: Pasian in Zomi (Chin)-te Hong Zangh. Tg. Chin Khua Khai Description: Rating: 5 Reviewed By: Cinpu Zomi


url: =Cidam nading in anekdet huai zatui hoihmahmah Siing (Ginger) :: ZOMI DAILY\nposted on 7 February 2017 at 7:18 pm UTC+8 Lomkholna: Article, Feature, Health, Sawltak\nSiing (Ginger) pen nisim nekdetding in ahoihmahmah khat ahihi. Siing pen Asia gampan in hongki pankhia kici a, Asia gamsung ahzong kilimzat phadiak pahhi. Asia gamsung aom te’n meh “Asian Cuisine” ahuan ciangin Siing pen kilimhel mahmah ci’n hongki ciaptehsak hi. Cidamna lamtawh kisai in leitung mipil misiam Scientist te’nzong hih Siing thutawh kisai in kancianna Research nanei uh a, cidamnading in hoihmahmah, Health Benefits tampi hongpi theihi cih mukhia uhhi.\nSungnim thuak noptuamsak (Calming nausea)\nSungnim ciangin Siing pen sungnim phatuamsak theihi ci’n WHO akici “World Health Organization” te’n ciamteh uhhi. Sungnim cihciang in naupaai in sungnim luaksuak cihzong hithei a, khualzin in mawtaw kham “Travel Sickness” cihte zong hithei hi. Tuaban ah zato ah Operation kibawl, Surgery kibawl ki at cihbang hunciangin zong Siing pen ahoihna om ahih manin, Chemotherapy zatuilak ahzong kihel hi. Mipil te Study bawlna ah Siing aki suvui 0.5g pan 1.5g kikalbang nekna hangin naupaai laitak sungnim luaksuak cihte phatuamsak mahmah ci uhhi.\nGilpi an gawizia baihsaktuam (Improving Digestion)\nSiing sungah Gingerol kici zatui kihel ahih manin gilpi an gawizia baihsaktuam mahmah kici hi. Gilpi an gawina ah akisam sinkhatui “Bile” ngahtheih nadingin thahatsak cihi.\nThagui thatang natna phatuamsak (Reducing muscle pain)\nAdiakdiak in Sports kimawlna tuamtuam akimawl zelzel te’n Siing pen nek huai mahmah hi. Siing nekna hangin cilehsa kham cihte leh thagui thatang natna te phatuamsak hi. USA panin Study akibawl “Journal of Pain” kici te’nzong ni 11 sung akizom in Siing 2g ta nedenleng Physical Exercise bawlna panin cilehsa natna te 25% phatuamsak hi ci’n amuhkhiatna ah suahkhia ngei uhhi.\nPumpi lumsaktuam (Warming the body)\nSiing nekna hangin pumpi lumsaktuam hi ci’n “Traditional Chinese Medicine” te’n ciamteh uhhi. Pumpi lumsak nadingin ahoih mahmahkhat hi ci’nzong zatui in azatzat khat uh ahihi. Body Temperature khangsak in, adiakin phalbi khuadamlam ciangin Siing nekzelding hoihmahmah kici hi.\nGilzang Cancer pan hongdalthei (Preventing colon cancer)\nSiing sungah “Anti-inflammatory Properties” kihel ahih manin, Siing nekna hangin gilzang Cancer ngahtheihna panin hongdalsak thei cihi. “Cancer Prevention Research” kici American Study bawlte’n amuhkhiat uh hi a, Siing nekzelna hangin gilzang Cancer ngahding akipelhsakthei himawk hi.\nHuihdik baihsaktuam (Easing breathing)\nUS gam aom Columbia University te Study bawlna panin amuhkhiatna ah Siing sungah “Bronchodilator Properties” kihel ahih manin Asthma natna neite adingin huihdik baihsaktuam ci uhhi. Asthma natna pen Zopau in Haihut vei zong kici a, huihdik hamsa sa, nak hamsa sa cihte ahihi. Gawlsung bing, natsung bing cihtezong Siing neleng hoihtuam hi.\nSiing pen Zogam ah asial bekbek in kinezaw a, asial bek aomding bangin ki ngaihsun khaliang hi. Gam khangto te ah Siing pen “Fresh Ginger” bekthamlo namtuamtuam in bawl uhhi. Capsule ci’n zatang bangdan in akibawl om a, aki gawivui “Ground Ginger Powder” cihbangzong omhi. Syrup ci’n bukkhuhza dingin atui in akibawlzong om a, Herbal Tea ci’n niangteh bangdan in dawntheihding in akibawl “Tea Bag” tuamtuamzong om hi.\nSiing aki gawivui “Ground Ginger Power” tepen 1g ahih keileh 2g ciangin Siing asial “Fresh Ginger” 10g tawh kikim hi ci’n ki ciamteh hi.\nSiing pen ahoihna namtampitak om a, ahi zongin lungtang hoihlo, lungtang tawh kisai in zatui ane te in amau thuin mawkneklo in siavuan te kiangah bangci nekding cih dongcianleh hoihzaw hi. ZD Sawltak #zomidaily\nPrevious: Philippines President in Tax pialo te thatding cileuleu ei\nNext: Henry Van Thio Tedim ah hongpaina atomin pulakna ~ Tedim Times


url: =Malaysia Operasi leh galtai pemta te’ dinmun (Alunglut te’ simding)\nMalaysia Operasi leh galtai pemta te’ dinmun (Alunglut te’ simding) Malaysia mimat cialpi (operasi) in galtai pemta te bangciang hong nawngkai sak, hong lau thawngsak hiam cih them ikikum nuam hi. Khanglui te’n, ‘thutang gen leh\nsazaang kap’ acih mah bangun hih operasi vaitawh kisai igen ciangin amaan mahmah azaknop lo, apatauh huai pawlkhat omse hi. Hihbang igen ciangin aki patau saknuam ihi kei a, ikhawphawk nading leh pilvang takin idopsiam theihding lunggulhna hizaw hi.\nAmasa in Malaysia kumpi in gamsungah omtheih nading laidal neilo te, passports neilo te, passports ahunval khinsate, atuamtuam etc., leh gamsungah thukhun tawk kituak lopi a om gamdang mi peuhmah matmang dingin mimat cialpi (operasi) ahong bawl uh hi cih izaksa ciat ahi hi. Tua matding te lakah galtai gambel (refugees)\nte leh UN minsanna angah khinte (asylum seekers) kihel khalo hi. Tua banah, galtai kipawlna khatpeuh tawh ki nahvawh khate zong UN te’n hongvaan/honghu thei cih izaksa hi.\nAhi zongin hih mimat hongkipat taktak ciangun, galtai gambel (refugees) tampi manlo in akhah hangun, pawlkhat pen UN card atuh pihi cihdan khawngin paulap tuamtuam tawh man vetse uh hi. Kimat mawkmawk dan hilo in operasi tawh akiman khate sumtawh kitan khiathei khollo hi. Akiman gamdang mi peuhmah amanlang theithei-in agam alei uh puak kikding acih uh hangun galtaite leh UN tawh aki memat kha mi peuhmah puak kik samlo uh hi. Nidang leilam senpi lai-in galtai mi nangawn Thai gamgi puak kik ngeimah uh hi, UN leh gamdang tuamtuam te’n avau\nluat ciangun kuamah leilam tawh puakkiknawnlo uh hi.\nAkiman galtaite leh UN tawh kizom mite apuak kikloh hangun immigration te’ gilbem (Depot Immigration) ah khumcip mawk uh hi. Meeltheih sanggam tenangawn tawh kizopna khaktan uh hi. Aphual ah vapai mahleng zong kal (2) masiah kuamah tawh kimuh theilo cilai uh hi. Tua kikal in mundang khawngah napuak ahih keileh thukhenzum (court) khawng napuak thei uh hi. Akamsia vanglak te bang tuahun sungin thukhenzum khatpeuh ah paipih uh a, bangmah neilote mah bangin (illegal stay) tawh mawhsak in, atel lohpi mah in khialmah ing acih khakleh thong\nkiadingin thu khensat ziau uh hi. Khialkeng cihleh thu khensat nailo in zum paikik hunding zasak in, a kimatna gilbem mah puak kik veve hi. Malay pau tel keng kamphen hong kawmsak un cileh Kawlgam Palai Zumpi (Myanmar Embassy) pan akicial ngiat ahih manin akha bangin ngak kul a, tuahun sung gilbem mah ah koih veve uh hi. Hih Passport Case 6 (c) tawh thong ikiat leh atawmpen kha 3-6 bang sawtthei a, akam siate ciangduai tawh sat (caning/whipping) ngah theilai hi. Keizong akamsia pawl ah kana kihel ngei hi. Tuhun tehbel ciangduai zat kidawm mahmah sam uh hi.\nMat-le-hen tuah ciangin ikoh theihzel ahi UNHCR, adiak in OPI te ahi hi. Amau zong kimat kihen natuah uhleh athu ala akicingin (Gtn; amin apuam, UN number, ani akha, akimatna mun, gilbem, thong, etc.) hong zasak pah un ci-uh hi. Enzong kimat kihenna ituah ciangin OPI te’n hong delhpah ding, ahih theihleh hong tankhia pahding cih ilamet pi ahi hi. Ahi zongin ataktak ciangin tuaci pahlo bilbel hi.\nHihvai tawh kisai in katuah khak thu pawlkhat hong hawmsawn nuam ing. Sanggam te khat khuasung vak kimlai operasi tawh akimat ciangin athu ala akim in OPI tekiang kapuak pah hi. Amahpen UN Card ngahsa hinapi na Card atuh hi ci-in naman mawk uh hi. Tuazawh asawt lo-in akikoihna mun immigration te’ gilbem kavahawh leh kal (2) khit masiah kimu theilo ding hong cise uh hi. Tua kal (2) sungin OPI ah 2 vei bang athu ala kavapuak beh hangin, OPI lampan in bangciang kivaihawm khin, bangci ciang hongsepsak khin uh cihpeuh mah honggen ngeilo uh a, ka thupuak simin hong dawtsa teng mah uh aza ngeilo bangin apatna pan atawpdong hong dong kikkik uh hi.\nKal (2) acin ciangin Immigration te’ gilbem kavaphak leuleu leh na sanggam pa/nu thukhenzum kipuak khin, hiah om nawnlo hong ciziau uh hi. Tuaciangin koilai kipuak hiam kacih leh Putrajaya ah hongci ziau in adang bangmah kidong theilo in, kadot hangzong hongdawng nawnlo hi. Tuaciangin OPI kapai leuleu leh angei bangin na sanggam pa/nu koi ah kiman, etc., hongdot ngeisa teng uh apatpan atawp dong athei kha ngeilo bangin hong dong zellel mawk uh a, hih kal (2) sungin bangciang hong sepsak cih peuhmah genkha lo hi. Tua banah, na sanggam pa/nu vai thuthak a\nomleh hongpuak beh in maw hongci zawsop uh hi. Nungkum sawn lamin zonghihbang dan meltheih sanggam khat mah kiman in OPI ah thu kapuak pah hi. Akimat pan thukhenzum atun dong OPI ah thu kapuak puak hangin bangmah kilam danna omlo in atawpna ah thong kia veve hi. Thong akiatkhit phitphet, Immigration te gilbem a tunkik zawh kha (2) val ciangin tua sanggam pa/nu hong suakta zo pan hi.\nHihtawh kisai in OPI te’n agen ciangun kimat kihen atuak a-om a, akicingin thu hongkipuak leh ko Putrajaya Immigration zumpi ah hih pa/nu ko UNHCR te’ mi hi cih theihsakna leh thumna lai nakhak ung ci-uh hi. Tua zumpi panin thukimna lai hongtun kikciang bekin akiman te hong kithoh khiathei pan ci hi. Ahi zongin OPI te’n\nthu kipuak hunhun in lai naten pahpah lo uh a, khat veivei akal bangin sawt thei mawk uh hi. Immigration zumpi panin zong thukimna lai athuh kikding uh akha bangin sawt theilai a, pawlkhat bang khahkhia nuam kei ung acih uhleh amau thu himiau hi. Hih zum khat le khat lai kikhak kikal in thong kiading te nakia manlua mahmah hi. Banghang hiam cihleh Malaysia thukhun ah mikhat akimat leh akimat ni pan ni (14) sungin thu kibawl a, thukhenzum kitun hamtang hi. Thukhenzum pan thu akikhen leh thongkia, akikhen keileh akimatna gilbem mah puak kik, ahih keileh mundang gilbem puak cihdan hi. Galtai (refugees) te bang thu kikhen a mawhna aneih keileh zong khahkhia lo-in Immigration te’ gilbem ah UN te tatkhiat dong khumcip veve uh hi. Abeisa hun danin hong kimat leh OPI te’n hong tankhia pah cih thadah, hong delh thiangthiang dinguh zong lamet huailo hi. Tua genloh gilbem khat nangawn kha (2) ciang khatvei ta bek phazo uh hi.\nGaltai mi khempeuh in hih atung a igen bangdan atuak hi zenzen lo hi. Malaysia pute’n zong nisim naisim in munkhempeuh ah miman den hisam lo hi. Ahi tei tab zongin Zomi zong kitamta ihih manin mat-le-hen a-om ciangin pawlkhat mah kihel khapuut zel hihang. Gam ui/Ngia tawh kibang Malaysia pute (Police, Immigration/Rela) dawi-ha-vang kal ah gamtat luhek pilvang mahmah kul hi. Nahih theih tawp in kimat-kihen pelh ding hoihpen hi. Hong kimat leh suahtak theih ding lampi a-om leh thupi pah hi. Tualo a, atuan tual OPI te’ zia-le-tong nangak khak leh\nkiallap loding hi. Galtaite (refugees) pen athu-in hong ki mawkmat theihloh hangin hongmat khaknak uhleh thu hongbawl in hongman khialphial tale uh UN card tawi pipi mah bangmah neilo te bangin thongsung hong tunzo veve uh hi. Hih mimat cialpi (2) veina ciangah, ei galtai gambel te hizah ciang hong sawkkha uh cileng, mailam ah cialpi hong zomto lai-uh henla agensa bangun gamdang mi 400,000 amat zawhdong uh hong zomto le-uh, adang aki sailo ei galtai gambel mi bangzah hongnawk khalai ding uh hiam cih lungkham huai gige hi.\nHih atunga igen thute dung zui-in, UN card tawi pipi amawkmat tepawl uh leh, nungdeuh a ZRC te’n hong suahsak apasal UN card nei napi, azi nausuak tung Zatopi ah pangliang a, Immigration palik te’n amat tepawl uh hoihtak ciapteh (Documentation) kipan leng hoih sa-ing. Tunzong honpikhat omkhin kha dingin um ing. Mailam mimat cialpi (operasi) te ah zong honkhat omto khalai ding hi. Tua ahih manin ZAM, ZRC, MZO, MSO leh adang kipawlna tuamtuam te’n zong buai tale uhcin na member te sung panun manlo pi a mat-le-hen tuak mimal te’ thu-le-la avuicing takin kaikhawm in hongkhak zo le uhcin tuateng gawmkhawm in Human Rights Organizations atuamtuam ahi zongin, akisap leh UN Human Rights Council dongah report puak huai sa-ing. Tua hileh, Malaysia pute’n zong thuman lopi a mi mawkmat kidawm tuam mahmah ding uh hi. US leh gamkim gampam te’ pangbel a anungta gamkhat ahih manun akidop kei uhleh tampi suplawh laiding uh hi.


url: =Bawlung Taangthu ~ Thu Tatuam (Siyin News)\nSunday, April 12, 2015 Knowledge No comments\n- Senngam ah To Jesu mihing in hong kilangh ma kumh 200 lai pawl in bawlung banghdan abeam na khat sui zo ci'n ciamte uh hi. Rome le Greek te laang hun lai in ciamui vawtna, omh lamh vawtna in nei ngei ua, Japante in zongh kimaina nam khat in zangh ci'n ciamte hi.\n- Koisung ngam pan banghun in kipan ci sia ason thei vacin om ngawl hi. Tulaitak bawlung kimaidan sia England pan hong kipan hi.\n- 1365 ciang mangkang kumhpi King Edward III in bawlung kimai hang kihauna le liamma piang sak ci'n khaam hi. 1424 ciang Scotland kumhpi James-I in Parliament sungah " mihing ih hi na leh bawlung kimai ngawl tu " ci in son hi.\n- 1605 ciang England ah bawlungsui tu ki awi laleau hi\n- 1815 ciang Universities, Colleges le laisinsaanginn pan hong popular aa, English School saanginn le Eton College te in Cambridge Rules ci aa bawlung thukun khat hong vawt hi.\n- 1863 October London clubs le saangpatangte Freemason’s Tavern ah kimu in tulaitak bawlung kimaizia thukunpi sia hong vawt in Bawlung Association hong ding uh ahihang 1863 December ciang khen nii hong kisua uh hi.\n- 1869 ciang kimai laitak khut taw kithutha ngawl tu ci'n khaam kipan hi.\n- 1883 ciang British Association te in uniform nei sak hi.\n- 1885 ciang USA le Canada ngam kidem in Canada in 1-0 taw zo hi. International kipatna hi.\n- 1888 ciang fenalty kick kipan hi.\n- 1904 May 21 ni Paris khua ah FIFA hong kipan hi.\n- 1930 ciang Leitungbup bawlung kipawlna khat hong ding aa, amasa phitbel World Cup sia team 13 taw Uruguay ngam ah kipan hi.


url: =Tulaai Leitung Thuthang Tuamtuam Updates May 22, 2014\n· Kawlgam kumpi kilemna vaaihawm pawl leh NCCT Mualtungmi kilemna vaaihawm pawl thukikup aninihna May 22 ni in nuamtak zo uha, thulu 7 lah 5 ciang zawhbawl uhhi. May 23 zingsang nai 9 pan anih thumna leh atawpna kikumding uha, langnih thukimna laai ahaampi khat suahkhia zoding in kilam en tuak uhhi. Hih thukina laai azawh ciang NCCT leh Shan minam thautawi RCSS/SSA, UWSA leh Maihla te kihel in Mualtungmi teng khatvei kituam kup laaiding ci in NCCT makaiten genkhia uhhi.\n· Thailand gam thunei kheempeuh tawh Thai gaalkaap te ninih sung vaaihawmzia ding akikupna pan thukimna bangmah ngahzolo ahihman in aninihna May 22 ni in Thailand gaalkaap te in Thailand gambuppi thuneihna luak in Ukcipphot hi ci in Gaalkaap Maangpi Prayuth Chan-Ocha in TV pan in taangko a, thukikum apai ulian teng mancip in Yingluck Shinawatra leh apawlte zong ki-ap ding in sam uhhi. Tua ban ah zan nai 10 pan zingsang nai 5 kuamah pusuak loding, TV ah Gaalkaap te a bek suaksak ding, mi 5 sang atamzaw omkhawm loding cihthu khung uha, Thailand gam thukhunpi zong ihmu sakphot tadih uhhi. USA ten diksa hetlo uha, kawlgam ten ahihleh tha ngah mahmah nong uhhi.\n· China gam nitumnalam minamkim teenna Xinjiang state sung Urumqi khuapi sung paakhuan khat ah May 22 ni in migilo pawlkhat in Mawtaw nihtawh mihonpi lak ah bomb puaksak uh ahihman in mi 31 si in 90 liam uhhi.\n· China gam leh Vietnam gam te kituhna tuipi tung ah China te in meitui tawh akipatna hang in thu kabawlding uhhi ci in Vietnam Prime Minister Nguyen Tan Dung in May 22 ni taangkokhia hi. Tua ban ah lampi tuamtuam zang in nasia tak kado ding uh ci in taangko beh laai hi.\n· Nigeria gam pansan Al-Qaeda tawh kizom Boko Haram migilo pawl in sangnaupang numeino 200 vaal aguuk mang zawh uh kaal 5 acinni May 22 ni in UN security council in naakpi tak hih Boko Haram pawlte gaakding in khensat uhhi. Tua ban ah hi sangnau pang te zongding in USA te in gaalsiam mi 80 Czech gam ah May 22 ni in kuankhia sakta uhhi.\n· North Korea gam te in South Korea tawh gamgi Yeonpyeong tuikulh kiang ah South Korea gaal tembaw kileh kimlaai May 22 ni in akhalo deuhding in kap uhhi. May 20 ni in south Korea tenzong thumvei ongkaap uh ahihman akithuk hi ci in North Korea ten gankhia uhhi.\n· Ukraine gam nisuahna lam Volnovakha khuakiang a om Ukraine gaalkaap phualpi apawlmin kitheilo thautawi pawl in galvan kicing tak leh Thau lian thau neu tawh May 22 ni in nasiatak in do uh ahihman in Ukraine gaalkaap 14 si uhhi. Ukraine kiteelding tawh zong kinaai mahmah ahihman Russia te ummawh uha, Tuaban ah Russia ten hih kiteelna nawngkaai sakding hi cih ummawh uh ahihman in UN ah thukhin kikupna bawlding in Interm Prime Minister Arseny Yatseniuk in thukin ngetna May 22 ni in bawl hi.\n· Syria gam tualgaal pianzawh kum 3 sung ah mipi 160,000 thatlum in 9.5 million gampan ahawlkhia kumpi te naakpi tak in thubawlding French kumpi te in UN ah May 22 ni in thu sung uha, gam 60 vaal in thukimpih himah leh Russia leh China ten Veto thuneihna zang in kakhaktan ding uh ci in genkhia uhhi.\n· Afghanistan gam Kabul khuapi sung a om India palaai zumpi May 22 ni in amikitheilo thautawi pawlkhat in sim uha, kaapgawp uh himah leh aliam abaai omsamlo uhhi. Kua te khutman cih Kansan laaitak uha, India kiteel mantawh kituak ahihman akahthak kumpi te adeihlo pawl hiding in ummawh uhhi.


url: =Suu Kyi President a ngah khakding Myanmar Parliament Chief patau mahmah :: ZOMI DAILY\nMyanmar’s Constitution pen maikum Kawlgam General Election khit mateng kikhelna omloding hi ci’n Speaker of Parliament in genkhia hi. Hihpen Nobel laureate Aung San Suu Kyi in President a ngahkhakding patauhna hang leh Kawlgam galkap te thuneihna apengkhakding launa hi ci’n Martin Petty in Reuters website tungah gelhkhia ngiat hi.\nLower House Chairman Shwe Mann inzong President Election ah kihelding khensatna nei cih kiza hi. Myanmar’s Constitution in Suu Kyi pen President kidemtheih nading in khakcip ahih manin galkap kumpi sungpan mahin President a ngahding pen theihsa hong suakphialmawk hi.\nHih Constitution vaitawh kisai Shwe Mann in agenkhiatna ah “hihcibang hunlaitak in Constitution pen bawlphatding pianglo hi. Khialhna khat aom khakding lauhuai mahmah hi” cipongmawk hi. Tua ahih manin Election vaiteng asiankhit ciangin Myanmar’s Constitution puahphatding vaipen kigelpanding cise citciat hi. ZD Sawltak\nPrevious: Voksa Bak Nih le Naupang Khat ~ Khat Thang\nNext: Vondeih Kep Ding – 3 (Pau Khan Kap)\npi suu Kyi in term khat beek hog ngah le ut mahmah ei bg bg ahizongin


url: =Matut Nading Akisam D-7 :: ZOMI DAILY\nposted on 6 February 2018 at 7:13 am UTC+9:30 Lomkholna: Article, Dongmung\nD-1 – DAMNA & Cidamna – I nuntakna ah i ma i tut nadingin damna kisam hi. Hih damna ah lungsim cidamna, pumpi cidamna, kha cidamna kisam hi. Lungsim cidam nadingin thuhoih, lahoih ngaihsutna tawh cidam sak ding hi-a, pumpi cidam nadingin nisim exercise lakna le a limci nek le dawnte nekna dawnna neih ding ahi hi. Kha cidam nadingin nisim LST simna le Thungetna kisam hi. Kha cidamna in a thupi penpen hi-a, i kha cidam photphot leh i lungsim, i pumpi zong cidam ding hi. Tua ahih manin matut gualzawh nadingin D-1 ahi DAMNA i thupit ngaihsut ding ahi hi.\nD-2 – DEIHNA & Tupna – Matut gualzawhna cihpen deihna ahihkeh tupna neihna panin hong piang ding hibek hi. Bangmah deihna, tupna i neih kei leh bangmah matutna le gualzawhna i nei kei ding hi. Mi lawhcing, mi gualzote’n deihna kician, tupna kician a neih manun leitungah tangthu zaknop hong gelhkhia uh hi. Mi lawhcing, mi gualzo i suah theih nadingin D-2 ahi DEIHNA i neih ding ahi hi.\nD- 3 – DAWNNA & Muakna, pomsiamna – Leitung mihing ihih mah bangin ei tungah zong haksatna, buaina, natna, satna, dahna, kahna hong tung thei ahi hi. Tuate i tel masak, i deih masak ahihloh hangin eitung hong tun ciang lungkim tak leh lungnem takin i vaidawn mai ding ahi hi. Vaidawn ahihkeh dawnna icih ciangin mangbatna le lungkhamna i tuahciangin ei tungah omsuak ding hilo ahih manin pomsiam in tuate tung pan thu manpha sin sawm ni, cih a gen nuam ihi hi. Haksatna le buainate in i nuntakna sungah hong picingsak ding, hong muibun sak ding kisinna van hoihte hong suak ding ahih manin i tuah khak, i phutkhak lungkham buainate lungkim takin dawn in sangsiam sawm ni. Experience is the best teacher cih paunak a om mah bangin i matut nadingin thaza hong suaksak ding D-3 ahi DAWNNA limci tawh kalsuan ni.\nD-4 – DUHNA & Lunggulhna – Nisim nuntakna ah asia- apha, ahoih-ahoihlo cih bangin nam nih ta in ei hong umcih den ahi hi. Tuate bangin nam nih ta in ei hong buaisakna sungah eima lakpen, eima duhpen in i nuntakna hong ukin hong kalsuan sak hi. Asia lam a deih, a duhte in nisim in asia bek mah mu khia in, a sia bek mah piangsak ding uh hi. Asia bek lunggulh in a kalsuante nuntakna ah gualzawh matutna kician om ngeilo hi. Tua ahih manin i nuntakna ah thuhoih, thuphate duhpen deihpen in nei ni. Pasian thu laigilte duh in, limsa ni. A manpha gamtatnate duhin nuamsa ni. Tua hi-a i nuntakna ah matun gualzo mi khat i suah theih nadingin D-4 ahi DUHNA hoih nei-in kalsuan ta ni.\nD-5 – DAWNNA & Kiginkholhna – Mihingte pumpi sungah seh thum suah seh nih bang tui ahi hi. An nelo in ni tampi kinungta thei-a, ahi zongin tui dawn loin ni tam kinungta theilo hi. Tua mah bangin mi lawhcing gualzo khat i suah theih nadingin pilna, siamna, sum le pai akipan laisimna, thungetnate tawh nisim in kiphungvuh in tui dawn bangin dawn a, khantoh ding ahi hi. Pilna le theihna i ngah theih nadingin i hun neih khempeuh kiginkholhna dingin i zatsiam ding ahi hi. Tua hi-a matut gualzawh nadingin D-4 ahi DAWN cih phawkin kiging khol, kithadim sak, kithawi kholh ding ahi hi. Tua hileh i lawhcing ding hi.\nD-6 – DOTNA & Thu le la kanna – Na khempeuh in zia le tong nei ciat ahih manin i kalsuanzia ding le i gamtat zia dingte a theisa mite tungah dotna i neih ding ahi hi. I tup i ngimna i mualsuah theih nadingin i sepnop, i bawlnop ii thu le late i kan masak, i dawp masak, i dotcian masak ding kisam hi. Ngasa man nuam mipa in ngen khuh dan, ngakuai siah dan a theih masak kisam a, tuate sepdan bawldan, sepzia bawlzia a kan masak a dot masak kisam hi. Tua mah bangin i matut gualzawh nadingin D-6 ahi DOTNA i neih ding thupi hi. I theihlohte mite tunga dotna va bawl dingpen haksa sak hetloh ding ahi hi.\nD-7 – DEN A TENG CIAPTEHNA – A tunga i gensateng pen i matut gualzawh nadinga kisam D-6-te hi-a, a thupipen le a tawpna ah D-7 ahi DEN A TENG CIAPTEHNA ahi hi. Den a i gensateng ciamteh in kalsuan leng i ma tunin mi lawhcing, mi gualzo, mi manpha i suak ding hi.\nPrevious: Kachin galkap KIA te’n kumpi galkap te phualpi kapsak\nNext: USA, Colorado Springs ah Deputy khat kikaplum, Officer 4 liam


url: =Christmas hunsungah ngaihsut ding thu pawlkhat :: ZOMI DAILY\nposted on 9 December 2013 at 12:27 pm Lomkholna: Article, Biakna, PhilipKhaipu, Zomi\nChristmas hunsung pen mitampi takte in lungzuan huailam bebek in late sa in, lungdamna thu bebek kigen leuleu hi. Christian kici khempeuh bek hilo in a mikhem peuh in hih hun pen a nuamthei penpen in zangin sum le pai tampi bei in munte zemin vante lei uh aa, a hi zongin tua hongsuak Jesu Christ pen phawk khalo uhhi. Eimi te in zong Jesu suah lungdam pawi cilo in Lungdam pawi i ci ziauziau hi. Tu hun ciangin Christ tangin ‘X’ peuh i zang veva hi. Christian mun ah X’tian kici lohi. Christ kipai theilo hi. Hun leh sumle pai na gelhna in a beizongin Christpen a ma mun ah koihding kisam hi. A mamun ah nadangin luah theilo hi.\nChristmas hun khatvei tentan khat ah thugen kidemna khat oma, Ex- tempo Speech kici in, sawkphet khawl vetlo a minute 3 tuatawh kisai gen pah zatzat ding a hihi. Ka group pan un lelh veve ding i hih teh ci hiding uh hiven kei hong sehuhhi. Ka hun hongtun ciangin\nbungsungah kikoih laidalte khat ka lak khiat leh “Jesu hongsuaklo hizenzen leh tuni in bang dinmun na hidiam?” cih dotna ka sawk kha citciat hi.\nKalungsim hong puaklak a, Jesu hongpai lo hizenzen “Ka upna, ka theihna, ka omna, ka sepna, ka innkuan, ka leitung leh ka hihna khempeuh a vekpi avekpi in a tuampi, aki lamdangpi hi ding hi cih tel cihtak in katel hi. Tuni a kahihna khempeuh Jesu hanga kangah ahih lam ka kitel phasan aa, ka khitui hongluang hi. Na ngaihsun khangei hiam sangngam aw, “Christmas omkei leh nanuntakna bang aci tam?” Nang ading a hongpai Jesu Christ a ma munah tuni in koih in, a mah kumpi ding a hongpai ahihi. Na nuntakna a mah ki-uk sak in…. “kilemna kumpi, tawntung Pa” lianbel sak ni..\nPrevious: Christmas lungzuan ~ Deih Tung\nNext: Happy Sweet December ih kicih lanlan hangin\nMalaysia, Ipoh khuangei ah Bus golpikhat tuahsia, mi 2 si, 38 liam